**Ministru kabineta noteikumu projekta “Kārtība, kādā iestādes ievieto informāciju internetā”**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Ministru kabineta noteikumu ”Kārtība, kādā iestādes ievieto informāciju internetā” (turpmāk – noteikumu projekts) mērķis ir sniegt valsts iestāžu informāciju tīmekļvietnēs lietotājorientētā, mūsdienu prasībām atbilstošā, piekļūstamā veidā personām ar invaliditāti, vecākiem cilvēkiem un citām lietotāju grupām, kā arī nostiprināt atvērto datu publicēšanas regulējumu, tā veidojot valsts pārvaldes informāciju pieejamāku un piekļūstamāku lietotājiem. Noteikumu projekts stājas spēkā Oficiālo publikāciju un tiesiskās informācijas likuma 7. panta otrajā daļā noteiktajā kārtībā., savukārt noteikumu projektā iekļautās piekļūstamības prasības stāsies spēkā pakāpeniski, sākot no noteikumu projekta stāšanās spēkā brīža līdz 2021. gada 23. jūnijam. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Informācijas atklātības likuma 10. panta sestā daļa.Eiropas Parlamenta un Padomes 2016. gada 26. oktobra Direktīva 2016/2102/ES par publiskā sektora struktūru tīmekļvietņu un mobilo lietotņu piekļūstamību. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | * 1. Noteikumu projekta tiesiskā regulējuma mērķis un būtība:
		1. **Mūsdienu prasībām neatbilstošs tīmekļvietņu normatīvais regulējums.**

Pamatojoties uz Informācijas atklātības likuma 10. panta sesto daļu 2007. gada 6. martā tika pieņemti Ministru kabineta noteikumi Nr. 171 “Kārtība, kādā iestādes ievieto informāciju internetā” (turpmāk – noteikumi Nr. 171), kas paredz kārtību, kādā iestādes ievieto informāciju internetā, lai nodrošinātu tās pieejamību. Noteikumi Nr. 171 attiecas uz tiešās pārvaldes iestādēm un atvasinātām publiskām personām un nosaka vienotu ietvaru valsts iestāžu tīmekļvietņu veidošanā, tīmekļvietņu vienotu struktūru, saturu, vispārējās, tehniskās un drošības prasības tīmekļvietnēm, kā arī domēna nosaukumu veidošanas un elektroniskā pasta adrešu veidošanas nosacījumus. Kopumā noteikumu Nr. 171 pamatsaturs pārveidotā veidā tiek saglabāts noteikumu projektā. **Regulējums par drošības prasībām ir noteikts speciālajos normatīvajos aktos** Šobrīd Informācijas tehnoloģiju drošības likums nosaka drošības prasību minimumu, kas ietver obligātu ziņošanu par informācijas tehnoloģiju drošības incidentiem, par drošības pārvaldību atbildīgo personu iecelšanu institūcijās, par nepieciešamību apmeklēt apmācības, kā arī vismaz reizi gadā veikt institūcijas informācijas un komunikācijas tehnoloģiju drošības trūkumu novēršanu. Uz Informācijas tehnoloģiju drošības likuma pamata ir izdoti Ministru kabineta 2018. gada 28. jūnija noteikumi Nr. 442 “Kārtība, kādā tiek nodrošināta informācijas un komunikācijas tehnoloģiju sistēmu atbilstība minimālajām drošības prasībām”, kas nosaka valsts informācijas sistēmu drošības prasības. **Tādējādi noteikumu projektā tiek noteikts ievērot informācijas tehnoloģiju drošības prasības atbilstoši specialajiem normatīvajiem aktiem un noteikumu projektā šīs prasības netiek dublētas**. Informācijas un komunikācijas tehnoloģijas (turpmāk – IKT) ir strauji attīstījušās, nozīmīgu vietu ir ieņēmušas mobilās tehnoloģijas, ir uzlabojusies interneta pieejamība un mobilo ierīču pieejamība, līdz ar to ir mainījusies lietotāju komunikācijas un informācijas meklēšanas un patēriņa paradumi. Paralēli ir notikusi strauja valsts pārvaldes IKT sistēmu attīstīšana, kā ietvaros fokusā ir lietotājorientēta pieeja valsts pārvaldes pakalpojumu (turpmāk – pakalpojumi) sniegšanā, īpaši akcentējot elektroniskos kanālus pakalpojuma sniegšanā. Tādējādi **noteikumi Nr. 171 vairs neatbilst šodienas vajadzībām, jo to saturs tika veidots uz tehnoloģisko prasību bāzes, kas mūsdienās nav atbilstoša sabiedrības vairākuma izmantoto tehnoloģisko rīku sniegtajām iespējām un informācijas meklēšanas un patērēšanas paradumiem**. Mūsdienās tīmekļvietnes ir būtisks koncentrētas informācijas avots par iestādi, tādējādi tās ietvars, struktūra, saturs un tehnoloģiskais atbalsts ir jānodrošina lietotājam iespējami saprotams, viegli lietojams un pieejams.2017. gada 19. septembrī tika pieņemti Ministru kabineta noteikumi Nr. 571 “Grozījumi Ministru kabineta 2007. gada 6. marta noteikumos Nr. 171 “Kārtība, kādā iestādes ievieto informāciju internetā” (turpmāk –noteikumi Nr. 571), kas veikti par domēna nosaukumu un elektroniskā pasta adrešu veidošanas principiem. Noteikumu projekts iekļauj noteikumos Nr. 571 noteiktos principus.* + 1. **Piekļūstamības direktīva**

Eiropas Savienībā (turpmāk – ES) un valsts pārvaldē nacionālā līmenī notiek arvien straujāka pāreja uz elektronisko kanālu kā primāro (vai vienīgo) pakalpojumu un informācijas sniegšanas kanālu, līdz ar to, lai nodrošinātu vienlīdzīgas iespējas visām sabiedrības grupām, elektroniskās vides piekļūstamība kļūst par būtisku priekšnoteikumu pakalpojumu pieejamībā. ES līmenī ar **Eiropas Parlamenta un Padomes 2016. gada 26. oktobra Direktīvu 2016/2102/ES par publiskā sektora struktūru tīmekļvietņu un mobilo lietotņu piekļūstamību** (turpmāk – piekļūstamības direktīva), kas ES dalībvalstīm nacionālajos normatīvajos aktos jāpārņem līdz 2018. gada 23. septembrim, panākts kompromiss saistībā ar vienotu un harmonizētu regulējumu. Piekļūstamības direktīvas konkrētās **prasības jāievieš pakāpeniski līdz 2021. gada 23. jūnijam.**Piekļūstamības direktīva nosaka **piekļūstamības prasības atbilstoši Eiropas standarta EN 301 549 V1.1.2 “IKT produktu un pakalpojumu piekļūstamības prasības Eiropas publiskajos iepirkumos” (turpmāk –  Eiropas piekļūstamības standarts) 9., 10. un 11. nodaļai.** Savukārt **detalizētus piekļūstamības kritērijus mobilajām lietotnēm,** kas būtu vienlīdz strikti kā Eiropas piekļūstamības standarta prasības, Eiropas Komisija (turpmāk – Komisija) **noteiks ieviešanas aktā līdz 2018. gada 23. decembrim.** Piekļūstamības direktīva paredz **noteikt atbildīgo iestādi ES dalībvalstī par piekļūstamības direktīvas prasību izpildi** un informēt par to Komisiju līdz 2018. gada 23. septembrim. Komisija ne vēlāk kā līdz 2018. gada 23. decembrim pieņems ieviešanas aktus, ar ko noteiks metodoloģiju, kā uzraudzīt tīmekļvietņu un mobilo lietotņu atbilstību piekļūstamības prasībām, kā arī ziņošanas kārtību un paziņojuma par piekļūstamību parauga saturu. Piekļūstamības direktīva paredz **nodrošināt procedūru rīcībai iespējamu lietotāju ziņojumu vai sūdzību gadījumā par iestāžu rīcības trūkumu,** ja lietotāji jau ir griezušie pie konkrētās iestādes, bet nav saņēmuši atbildi normatīvajos aktos noteiktajā kārtībā vai konkrētais trūkums nav novērsts. Piekļūstamības direktīvāiekļauts **iestāžu loks, uz kurām attiecas direktīvas prasības.** Piekļūstamības direktīvā iestādes ir definētas kā publiskā sektora struktūras, kas ir tiesību subjekti Eiropas Parlamenta un Padomes 2014. gada 26. februāra Direktīvas 2014/24/ES par publisko iepirkumu un ar ko atceļ Direktīvu 2004/18/EK (turpmāk – iepirkumu direktīva) kontekstā. Tādējādi piekļūstamības direktīvā noteikto piekļūstamības prasību attiecināmība un iestāžu aptvērums ir skatāms iepirkumu direktīvas 2. panta 1. punkta 4. apakšpunkta kontekstā. Iepirkumu direktīvas norma ir transponēta **Publisko iepirkumu likuma 1. panta 19. punktā.** Informācijas atklātības likumā ir iekļauta iestādes definīcija, kā arī iekļauts deleģējums Ministru kabinetam izdot noteikumus Nr. 171 saskaņā ar Informācijas atklātības likuma 10. panta sesto daļu. Secināms, ka Informācijas atklātības likuma 10. pantā noteiktais deleģējums ir pietiekošs piekļūstamības direktīvas prasību transponēšanai noteikumu projektā.* + 1. **Atvērto datu portāls**

Eiropas reģionālā attīstības fonda projekta Nr. 2.2.1.1/16/I/001 “Publiskās pārvaldes informācijas un komunikācijas tehnoloģiju arhitektūras pārvaldības sistēma” (turpmāk – ERAF projekts) ietvaros ir izveidots **Latvijas Atvērto datu portāls (**[**https://data.gov.lv**](https://data.gov.lv)**)** (turpmāk – Atvērto datu portāls), kura izveides un darbības pamats ir Ministru kabineta 2015. gada 17. novembra noteikumi Nr. 653 “Darbības programmas “Izaugsme un nodarbinātība” 2.2.1. specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” īstenošanas noteikumi”. **Pēc ERAF projekta noslēgšanās, ir nepieciešams nodrošināt Atvērto datu portāla efektīvu darbību, tā veicinot publiskās informācijas atkalizmantošanu un labāku šīs informācijas lietojamību.** Atvērto datu portāls ir valsts informācijas sistēma. Saskaņā ar Valsts informācijas sistēmu likuma 5. panta pirmo daļu valsts informācijas sistēmu izveido, balstoties uz normatīvajiem aktiem. Atvērto datu joma šobrīd ir regulēta Informācijas atklātības likumā. **Ņemot vērā minēto, nepieciešams veikt grozījumus noteikumos Nr. 171, taču, tā, kā paredzamais grozījumu apjoms pārsniedz pusi no spēkā esošo noteikumu Nr. 171 apjoma, atbilstoši Ministru kabineta 2008. gada 3. februāra noteikumu Nr. 108 “Normatīvo aktu projektu sagatavošanas noteikumi” 140. punktam, sagatavots jauns Ministru kabineta noteikumu projekts.** * 1. Noteikumu projekta **darbības joma** ir kārtība, kādā iestādes ievieto informāciju internetā, iestāžu oficiālajās tīmekļvietnēs un mobilajās lietotnēs, ja tādas izveidotas, kā arī piekļūstamības direktīvas prasību nodrošināšana iestādei visās piederošajās tīmekļvietnēs. Noteikumu projekta vispārīgās prasības (II nodaļa), struktūras un satura sadaļas (III nodaļa) un domēna un elektroniskā pasta adreses veidošanas prasības (VI nodaļa) attiecas uz iestāžu oficiālajām tīmekļvietnēm un mobilajām lietotnēm. Atvērto datu ievietošanas internetā (V nodaļa) attiecas uz informācijas plašāku ievietošanu internetā. Savukārt piekļūstamības prasības (IV nodaļa) attiecas uz visām iestādei piederošajām tīmekļvietnēm, tai skaitā portāliem, kā arī iestāžu iekštīkliem un ārtīkliem, ko lieto ierobežota cilvēku grupa.
	2. Noteikumu projekts **kopumā attiecas** uz tiešās pārvaldes iestādēm un pašvaldībām, kā arī iestādēm, kas tieši pakļautas Ministru kabinetam. Iestāžu tvērums noteikumu projekta 2. punktā skatāms Informācijas atklātības likuma 1. panta izpratnē, t.i., ikviena iestāde, kā arī persona, kas īsteno pārvaldes funkcijas un uzdevumus, ja šī persona informācijas apritē ir saistīta ar attiecīgo funkciju un uzdevumu izpildi.
	3. I**estāžu tvērums, uz ko ir attiecināmas piekļūstamības prasības**,ir skatāms gan Informācijas atklātības 1. panta izpratnē, gan arī Publisko iepirkumu likuma 1. panta 19. punkta izpratnē, iekļaujot arī tiešās pārvaldes iestāžu un pašvaldību padotībā esošās institūcijas, biedrības un nodibinājumus, kas īsteno valsts pārvaldes funkcijas un uzdevumus, kā arī privāto tiesību juridiskās personas, kas ir nodibinātas, lai apmierinātu sabiedrības vajadzības un kurām nav komerciāla vai rūpnieciska rakstura un atrodas publiskās personas vai tās institūcijas padotībā vai izšķirošā ietekmē, vai atbilstošas privāto tiesību juridiskās personas izšķirošā ietekmē, vai ir vairāk nekā 50 % finansētas no publiskas personas vai tās padotībā esošas institūcijas vai atbilstošas juridiskas persona. Valsts pārvaldes uzdevums un funkcijas var būt uzdotas gan ar normatīvo aktu, gan noslēdzot līgumsaistības. Valsts pārvaldes uzdevums var būt noteikts uz noteiktu laiku, gan uz nenoteiktu laiku, gan var tikt samazināts, gan paplašināts, gan uzdots citai iestādei. Tādējādi konkrētu institūciju sarakstu nav lietderīgi veidot. Piekļūstamības prasības attiecas, piemēram, uz pašvaldību dibinātām iestādēm, biedrībām vai nodibinājumiem un kapitālsabiedrībām, kā arī uz minētajiem tiesību subjektiem gadījumos, ja pašvaldība finansē minētos tiesību subjektus vairāk par 50 % no to budžeta vai pašvaldībai ir ietekme uz tiesību subjektu, kas izpaužas kā balsstiesību vairākums. Tas pats attiecas uz gadījumiem, ja valsts pārvaldes uzdevumu vai funkciju pašvaldība ir deleģējusi privāto tiesību juridiskām personām.
	4. Noteikumu projekts **piekļūstamības prasību piemērošanu paredz dažādās pakāpēs.** Piekļūstamības direktīva nosaka nodrošināt piekļūstamību tiktāl, cik tas ir praktiski iespējams un ciktāl šo prasību nodrošināšana neuzliek iestādei nesamērīgu slogu.
	5. Noteikumu projektā lietoti vairāki **termini**, kurus nepieciešams definēt. **Mobilā lietotne** nozīmē lietojumprogrammu, kas ir īpaši izstrādāta, lai to varētu lietot, izmantojot mobilās ierīces, piemēram, planšetdatorus vai viedtālruņus, taču neietver lietojumprogrammu, ar kuru kontrolē mobilās ierīces (mobilās operētājsistēmas) vai aparatūru.

**Lietotājs** ir jebkura juridiska vai fiziska persona, kura pieprasa vai izmanto publiski pieejamus elektronisko sakaru pakalpojumus. **Tīmekļvietnes** **piekļūstamība** ir tīmekļvietnes satura pieejamību plašākam personu ar invaliditāti lokam, tostarp aklām un vājredzīgām, kurlām un vājdzirdīgām personām, personām ar mācīšanās traucējumiem, izziņas ierobežojumiem, ierobežotu pārvietošanās spēju, runas invaliditāti vai gaismjutību, un personām ar vairākiem invaliditātes veidiem, kā arī vecākiem cilvēkiem. **Koplietošanas risinājums** ir lietojumprogrammu un to elementu koordinēta piegāde (ietverot tehnisku izstrādi, dokumentācijas izstrādi, lietotāju apmācību un atbalsta pakalpojumu), kas nepieciešama, lai veiksmīgi risinātu lietotāja vajadzības vai problēmu. **Lietojumprogramma** ir tehniski izstrādāts IT risinājums, ka ļauj lietotājam dalīties ar dokumentiem vai lietojumprogrammām, kā arī sniedz iespēju nodot šī programmas lietojuma kontroli citam lietotājam. Šobrīd izstrādātie koplietošanas risinājumi pieejami: <https://viss.gov.lv/lv/Informacijai/koplietosanas-pakalpojumi>. **Internets** ir globāls datoru tīkls, kurā ietilpst vairāk nekā 8 (astoņi) tūkstoši dažādās pasaules valstīs izveidotu tīklu. Šo tīklu mijiedarbība tiek vadīta, balstoties uz protokolu sistēmu TCP/IP (pārraides vadības protokols/ **IP (interneta protokols)**). Tīkla pakalpojumus izmanto vairāk nekā 10 (desmit) miljoni lietotāju. Galvenie pakalpojumu veidi: elektroniskais pasts, datņu pārsūtīšana un attālais dialogs.**Iekštīkls** jeb intranets ir uzņēmuma, organizācijas vai iestādes iekšējais informācijas tīkls, kas pieejams tikai tā darbiniekiem un citām pilnvarotām personām. Iekštīklu veido izmantojot **interneta protokolu (IP)**, tehniski izmantojot tās pašas tehnoloģijas, kuras izmanto veidojot jebkuru tīmekļa vietni. Tādējādi intranetu uzskata par interneta sastāvdaļu, kas tiek lietota ierobežotu lietotāju lokam.**Ārtīkli jeb ekstraneti** ir lietvedības sistēmas un citas informācijas sistēmas, kas tiek lietotas ierobežotā interneta apgabalā. Ārtīklus veido, izmantojot **interneta protokolu (IP)**. **Iestādes īpašumā esoša tīmekļvietne** ir tīmekļvietne, kas ir uzņemta iestādes bilancē valdījumā esošajā aktīvā kā nemateriālais aktīvs.**Oficiālā tīmekļvietne** ir iestādes tīmekļvietne, kurā tiek ir iekļauta informācija atbilstoši noteikumu projekta 18. punktā noteiktajām sadaļām (ņemot vērā noteikumu projekta 19. punktā noteikto).**Plašas sabiedrības grupas** ir liels sabiedrības daļas kopums, kas ietver valsts pārvaldes darbības būtiskākās mērķgrupas. Mērķgrupa ir salīdzinoši viendabīga cilvēku grupa (ar vienādu vecumu, dzimumu, ģimenes stāvokli, izglītību, ienākumiem, personiskām interesēm un vajadzībām), kam nepieciešami līdzīgi pakalpojumi vai atbalsts no valsts. **Programmsaskarne jeb** API (angl. application programming interface; sinonīmi – programmatūras saskarne, API saskarne, lietojumprogrammu saskarne) ir programmatūras un protokolu kopums, kas nodrošina mijiedarbību starp diviem programmproduktiem vai programmatūras moduļiem. Parasti programmsaskarni izmanto datu apmaiņai starp diviem programmproduktiem vai noteiktu funkciju veikšanai vienā programmproduktā, izmantojot citu programmproduktu.* 1. Noteikumu projektā ir noteikta **prasība iestādes kompetencē esošo informāciju izvietot internetā, nenosakot** obligātu prasību iestādei **veidot savu atsevišķu tīmekļvietni**. Iestāde var veidot mobilo lietotni vai vairākas, taču tas netiek uzlikts kā pienākums. Noteikumu projekts nosaka prasības mobilajām lietotnēm tikai gadījumos, ja iestāde veido mobilo lietotni vai vairākas. Noteikumu projekta 3. punkts un turpmākie noteikumu projekta punkti attiecas uz mobilajām lietotnēm tikai gadījumā, ja tādas tiek veidotas. Informācija, kas ir ar ierobežotas pieejamības vai valsts noslēpuma statusu un informācija, kuras publicēšanu ierobežo speciālie normatīvie akti, ir šī noteikumu projekta izņēmums.
	2. Informācija par iestādi visbiežāk tiek meklēta internetā (69 % respondentu 2017. gada pakalpojumu sniegšanas monitoringa pētījumā[[1]](#footnote-1)). Tīmekļvietne ir viens no būtiskiem informācijas avotiem par iestādi. Internetā ievietotajai informācijai jābūt aktuālai, atbilstošai iestādes darbībai un tās mērķu un uzdevumu izpildei. Tādējādi noteikumu projekts **nosaka atbildību iestādes vadītājam par internetā izvietotās informācijas saturu un aktualitāti**.
	3. Lietotājorientēta jeb lietotājam draudzīga pieeja noteic, ka,veidojot tīmekļvietni, iestāde veic izpēti, lai gūtu iespējami pilnīgu priekšstatu, kādu un kādā veidā noformētu informāciju sagaida tīmekļvietnes lietotājs. Informācijai ir jābūt skaidrai, vienkāršai un efektīvai, proti tādai, kas sasniegs lietotāju, kuru lietotājs izlasīs, sapratīs un veiks tās darbības, ko sagaida iestāde. Viens no būtiskiem aspektiem informācijas pieejamībai ir tīmekļvietnē esošās informācijas pieejamība mobilajās lietotnēs. Iestāde savai **tīmekļvietnei nodrošina pieejamību arī mobilajās ierīcēs**, tādējādi paredzot tīmekļvietnes satura korektu attēlojumu mobilajā ierīcē, nodrošinot gan informācijas reprezentācijas pielāgošanos atbilstoši adaptīvā/responsīvā dizaina principiem, gan korektu funkcionalitāti (t.sk. elektroniskas identifikācijas). Veidojot mobilās lietotnes informācijas attēlošanai var izmantot citus līdzekļus, ne tikai tīmekļvietnes renderēšanu (trīs dimensiju attēla pārveidošanu par divu dimensiju attēlu). Tādējādi tīmekļvietne būs pieejama gan stacionārajā ierīcēs, gan mobilajās ierīcēs.
	4. Noteikumu projekts ir izstrādāts ar mērķi, lai tīmekļvietnes vai mobilās lietotnes izstrādē tiktu ņemtas vērā lietotāju vajadzības. Noteikumu projekta izstrādes gaitā 2017. gada 1. un 7. novembrī tika īstenoti semināri/darbnīcas (turpmāk – semināri). Semināros piedalījās visu ministriju un iestāžu, kas kopā sniedz visvairāk pakalpojumus (Valsts sociālās apdrošināšanas aģentūra, Nodarbinātības valsts aģentūra, Valsts ieņēmumu dienests, Lauku atbalsta dienests, Uzņēmumu reģistrs, Valsts vides dienests, Valsts zemes dienests, Pilsonības un migrācijas lietu pārvalde, Veselības inspekcija, Statistikas pārvalde un Valsts reģionālās attīstības aģentūra), pārstāvji. Tāpat tika aicināti nevalstisko organizāciju pārstāvji no 10 sabiedriskajām organizācijām, no kurām piedalījās pārstāvji no Latvijas Informācijas un komunikācijas tehnoloģijas asociācijas (turpmāk – LIKTA) un Latvijas atvērto tehnoloģiju asociācijas (turpmāk – LATA). Semināros, balstoties uz to dalībniekiem pieejamās statistiskās un pētījumos iegūtās informācijas, tika diskutēts par to, kādas ir tīmekļvietņu lietotāju vajadzības attiecībā uz tīmekļvietnēm un iestāžu informāciju internetā, kā arī kāds ir iestāžu vērtējums par informācijas ievietošanu internetā un lietotāju vajadzības. Semināros kā būtiskākie un biežāk rosinātie priekšlikumi bija vērsti uz **lietotājorientētu pieeju** tīmekļvietņu izstrādē. Semināru dalībnieki īpaši uzsvēra,ka **informācijas struktūrai un saturam tīmekļvietnēs jābūt kvalitatīvam, aktuālam, viegli uztveramam, saprotamam, atrodamam plašām sabiedrības grupām.** Tīmekļvietnēm jābūt izstrādātām atbilstoši mūsdienu tehnoloģijām, ātrdarbīgām, interaktīvām un ērti lietojamām. Tīmekļvietņusaturam jābūt organizētam atbilstoši mērķauditoriju specifiskajām vajadzībām un mērķiem, tādēļ tas nevar būt universāls. Tādējādi ar **noteikumu projektu tiek rasts līdzsvars starp prasību saturu veidot atbilstoši mērķauditoriju vajadzībām un minimālo administratīvās informāciju izklāsta regulējumu**.
	5. Informācijas ievietošanu internetā iestādēm kopumā nosaka vairāki vispārīgie normatīvie akti, taču līdz šim nav bijusi vienota pieeja informācijas vienādai ievietošanai internetā, proti, lai lietotājs viena veida informāciju visās valsts pārvaldes tīmekļvietnēs, uz kurām tas attiecas, saņemtu vienādi strukturētā veidā un vienādā formā. Ja iestādēm ar vispārīgo normatīvo aktu tiek noteikts pienākums ievietot noteiktu informāciju iestāžu tīmekļvietnēs, tad **iestāde, kas nosaka konkrētu informāciju publicēt iestāžu tīmekļvietnēs, konkrētajā normatīvajā aktā** ievieto strukturētu formu informācijas sniegšanai, piemēram, konkrētas tabulas veidā. Tā kā šobrīd iestādēs tiek attīstītas informācijas sistēmas, kam tiek veidota savstarpēja sadarbspēja vienotās IKT arhitektūras ietvaros, bieži tiek izveidoti koplietošanas risinājumi, kas aizstāj atsevišķas manuālas darbības tīmekļvietnēs. Tādējādi vispārīgajos normatīvajos aktos netiek noteikta prasība iestādēm ievietot informāciju tīmekļvietnēs. Iestādes var rosināt šo noteikumu grozījumus, lai citā normatīvajā aktā noteiktās informācijas strukturētu formu iekļautu šo noteikumu pielikumā. Spēkā esošajos vispārīgajos normatīvajos aktos, kas šobrīd noteic prasību visām iestādēm ievietot informāciju internetā, jānodrošina strukturētu formu tajos iekļautajiem nosacījumiem informācijas ievietošanai iestāžu tīmekļvietnēs tikai gadījumos, kad tiek veikti grozījumi normatīvajā aktā citu būtisku iemeslu dēļ. Nav nepieciešams veikt grozījumus tikai minētā aspekta dēļ.

Lietotāju ērtumam iestādes savās tīmekļvietnēs bieži publicē veidlapu formas, kas jāaizpilda lietotājam. Veidlapas, kas saistās ar pakalpojumu saņemšanu var atrasties pakalpojumu aprakstos valsts pārvaldes pakalpojumu portāla [www.latvija.lv](http://www.latvija.lv) pakalpojumu katalogā (atbilstoši valsts pārvaldes pakalpojumu uzskaites, kvalitātes kontroles un sniegšanas kārtībai (Ministru kabineta 2017. gada 4. jūlija noteikumi Nr. 399 “Valsts pārvaldes pakalpojumu uzskaites, kvalitāteskontroles un sniegšanas kārtība”)). Savukārt citos gadījumos, kad iestāde saziņai ar iestādi veido veidlapas (piemēram, iesniegums brīvā formā, atsauksme, sūdzība utt.), noteikumu projekta 8. punkts paredz **veidlapas publicēt vismaz datnes formātā, kas nodrošina iespēju no tīmekļvietnes veidlapu lejuplādēt, lejupielādēto veidlapu aizpildīt un saglabāt bez ierobežojumiem**, lai neapgrūtinātu lietotājus, kas informāciju iestādēm iesniedz tikai elektroniskā formā. Taču, ņemot vērā lietotājorientētu pieeju, mūsdienīgus lietotāju paradumus, **iestādēm iespēju robežās jāveido tiešsaistē elektroniski aizpildāmas veidlapas**. Neatkarīgi no veidlapas tehniskā izpildījuma jābūt pieejamam paskaidrojumam par veidlapu aizpildīšanu. Veidlapu veidošanai tiešsaistē aizpildāmā un iesniedzamā formā iestādes varēs izmantot koplietošanas funkcionalitāti – valsts pārvaldes pakalpojumu elektronizēšanas tehnisko risinājumu “e-formas”, ko šobrīd izstrādā Valsts reģionālās attīstības aģentūra. E-formu izstrāde tiks veikta līdz 2020. gada oktobrim. E-formas darbības procesa ietvaros tiks nodrošināta iespēja veidot elektronisku formu strukturētu datu iegūšanai no lietotāja un nodošana iestādei. E-formas risinājumu iestāde varēs pielāgot savām vajadzībām.* 1. **Iestādei jānodrošina elektronisks saziņas kanāls tīmekļvietnē**, kuru lietotājs var izmantot ērtai saziņai ar iestādi, uzdodot tam interesējošos jautājumu, iesniedzot priekšlikumu vai sniedzot atsauksmi par iestādes pakalpojumu, darbību vai tīmekļvietnes saturu.
	2. Valsts kanceleja šobrīd ir uzsākusi īstenot projekta “Valsts un pašvaldību iestāžu tīmekļvietņu vienotā platforma” izstrādi, kas līdz 2021. gada 4. janvārim tiks izveidota, un trīs gadus pēc tam pakāpeniski sniegs iespēju iestādēm izvietot savas tīmekļvietnes uz kopējā risinājuma, kas tiks izstrādāts atbilstošs piekļūstamības direktīvas prasībām. Noteikumu projekta 10. punkts nosaka iestādēm **oficiālās tīmekļvietnes veidošanā izmantot koplietošanas risinājumus, un tīmekļvietņu platforma ir viens no tiem, ja iestāde pieņem šādu lēmumu, un ir tai iespēja izmantot šo koplietošanas risinājumu**. Šai vienotajai tīmekļvietņu platformai tiks izveidota arī vienota vizuālā identitāte, kas tiks piemērota tām tīmekļvietnēm, kas izmantos vienoto tīmekļvietņu platformu.
	3. Noteikumu projekta 11.punkts **nosaka izmantot vienoto vizuālo identitāti.** Vienotais tiesiskais regulējums vienotai vizuālai identitāteivalsts pārvaldes iestādēm ir iestrādāts likumā “Par Latvijas valsts ģerboni”, Ministru kabineta 2014. gada 28. janvāra noteikumos Nr. 51 “[Ministru kabinetam padoto institūciju vienotas vizuālās identitātes noteikumi](http://likumi.lv/doc.php?id=264042)” un Ministru kabineta 2013. gada 11. jūnija noteikumos Nr. 311 “Noteikumi par Latvijas valsts ģerboņa un Vidzemes, Latgales, Kurzemes un Zemgales ģerboņu heraldisko krāsu toņiem un grafiskajiem apzīmējumiem”.
	4. Latvijas iedzīvotājiem, kuri nepārvalda latviešu valodu, ir ierobežotas iespējas ērti saņemt valsts pārvaldes informāciju un izmantot pakalpojumus sev saprotamā valodā. Šobrīd persona, kura pietiekamā līmenī nepārvalda latviešu valodu, var izmantot izstrādāto valsts pārvaldes mašīntulkošanas servisu [www.hugo.lv](http://www.hugo.lv), kas nodrošina iespēju tulkot tekstus, dokumentus un arī tīmekļvietnes saturu. Vienlaicīgi iestādes ir atbildīgas par tīmekļvietnes satura atbilstību Valsts valodas likumam. **Ja noteiktu tīmekļvietnes satura daļu tulkošanai tiek izmantots mašīntulkošanas pakalpojums tīmekļvietnes satura tulkošanai, tad tīmekļvietnē jābūt pamanāmai norādei par to, ka teksts tulkots izmantojot mašīntulkošanu**.
	5. Valsts kancelejas izstrādātajā dokumentā “Efektīva, atbildīga un elastīga Latvijas valsts pārvalde. Priekšlikumi diskusijai par valsts pārvaldes reformu 2016” viens no reformu virzieniem ietver arī klientorientētu pieeju lai paaugstinātu valsts pārvaldes darbības efektivitāti. Viens no klientorientētas pieejas sasniegšanas priekšnosacījumiem ir IKT iespēju izmantošana pakalpojumu un informācijas sniegšanas procesos. Iestāžu tīmekļvietne ir būtisks informācijas avots lietotājiem par sadarbību ar iestādi. Ievērojot lietotājorientētu pieeju, **tīmekļvietņu izstrāde jāveic saskaņā ar mūsdienīgiem klientorientētas un cilvēkorientētas projektēšanas principiem, izstrādes posmos iesaistot potenciālos tīmekļvietnes lietotājus**. Jāveic informācijas apkopošana par informāciju par lietotāju mērķiem, vajadzībām, uzvedību un vēlmēm tādā apmērā, lai iegūtu pietiekamu priekšstatu par lietotājiem nepieciešamo tīmekļvietnes funkcionalitāti. Šim nolūkam e-pakalpojumu izstrādē Ministru kabineta 2017. gada 4. jūlija noteikumi Nr. 402 “Valsts pārvaldes e-pakalpojumu noteikumi” paredz izmantot Latvijas nacionālo standartu LVS ISO 9241-210 “Cilvēka un sistēmas mijiedarbības ergonomika. 210. daļa: Cilvēkorientēta interaktīvo sistēmu projektēšana” (turpmāk – Standarts 9241), kas latviešu valodā ir pieejams tīmekļvietnē <https://www.lvs.lv/lv/products/132665> (cena 34,98 *euro*). Standarts 9241 bez maksas ir pieejams skatīšanai bibliotēkās.

 **Noteikumu** **projekts nosaka Standarta 9241 izmantošanu tīmekļvietņu izstrādes procesā**, izvairoties no divām galējībām – tīmekļvietne tās izstrādes gaitā vispār netiek testēta ar reāliem lietotājiem pirms izstrādes pabeigšanas, vai testēšanas process tiek veikts neefektīvi. Standarts 9241 kopumā paredz vairākus galvenos posmus:* vajadzību analīze iesaistot lietotāju grupas;
* prototipēšana un prototipu testēšana ar lietotāju grupām;
* iteratīvs izstrādes process;
* ja kādā posmā konstatētas neatbilstības (piemēram – lietotāji nespēj intuitīvi lietot tīmekļvietni), jāprecizē risinājums.

**Iteratīvas izstrādes princips** (lat. *iterare* – atkārtot) noteic, ka izstrāde notiek pakāpeniski un cikliski, katrā izstrādes posmā izvērtējot iegūtā produkta atbilstību izvirzītajām prasībām un nepieciešamības gadījumā veicot izmaiņas un attiecīgi atgriežoties uz posma sākumu.Mobilā lietotne ir viens no saziņas kanāliem, kurā tiek sniegta informācija lietotājam, tādēļ uz to ir attiecināmi tie paši lietotājorientētības principi kā uz tīmekļvietni.Noteikumu projekts nosaka **tīmekļvietņu un mobilo lietotņu pieejamības nodrošināšanas diennakts laikus un nosacījumus par tīmekļvietņu darbības pārtraukumiem papildus noteiktajam pieejamības laikam.** Gadījumos, kad tīmekļvietne plānoti vai neplānoti nedarbojas, iestādei jāievieto paziņojuma par tīmekļvietnes un mobilās lietotnes darbības pārtraukumu. Neplānota darbības pārtraukuma gadījumā paziņojums jāievieto tad, ja ir tehniskas iespējas. Būtisks nosacījums informācijas pieejamībā tīmekļvietnē ir informācijas viegla pieejamība. Ievērojot to, ka mūsdienās vairums lietotāju izmanto internetā plaši pielietotus meklētājdzinējus (piemēram, *Google*, *Yandex*, *Bing*, *Yahoo* u. c.), atsevišķa meklētāja tīmekļvietnes satura pārlūkošanai veidošana ir mazāk efektīva nekā tīmekļvietnes piemērošana (pazīstams kā SEO jeb *search engine optimization*), lai informācija tajā būtu viegli atrodama, izmantojot plaši pielietotus meklētājdzinējus. Meklētājdzinēji apmeklē tīmekļvietni un indeksē jeb nolasa tajā esošo informāciju, saglabājot to savā datubāzē. Tādējādi tiek nodrošināts, ka, ievadot atbilstošus atslēgvārdus meklētājdzinējā, atbilstošā tīmekļvietne tiek iekļauta meklētāja ģenerēto rezultātu saraksta sākumā. **Lai nodrošinātu tīmekļvietnes satura atrodamību meklētājdzinējos, jāveido tīmekļvietnes karte** (tīmekļvietnes lapa, kurā lietotājs var redzēt vienkopus visas tīmekļvietnes sadaļas un apakšsadaļas), pēc iespējas veidojot to arī mašīnlasāmā formā (XML formātā atbilstoši meklētājdzinēju ieteikumiem), jo meklētājdzinēji indeksē tīmekļvietnes, izmantojot datorprogrammas. **Šobrīd noteikumi Nr. 171 nosaka satura sadaļas, kas jāiekļauj iestādes tīmekļvietnē**. Šīs satura sadaļas neattiecas uz mobilo lietotni, jo tā var būt izstrādāta kādas atsevišķas iestādes funkcijas veikšanai. Noteikumu projekta uzdevums ir veidot lietotājorientētu tīmekļvietņu saturu. Noteikumu projekta 18. punkts noteic, ka **iestāde kopumā tīmekļvietņu saturu, pamatojoties uz faktiem par lietotāju grupu mērķiem, vajadzībām, uzvedību un vēlmēm,** kas iegūti veicot lietotāju grupu izpēti (informācijas iegūšanas no lietotājiem metodes netiek noteiktas) tādā apmērā, lai iegūtu pietiekamu priekšstatu par lietotājiem nepieciešamo tīmekļvietnes saturu un satura struktūru. **Iestādes informācijas tīmekļvietnē ievietošanas mērķis ir sniegt lietotājam nepieciešamu informāciju viņam saprotamā veidā un pieņemamā formā**. Šobrīd vairums iestāžu veic savu mērķgrupu viedokļu un vajadzību apzināšanu. Vienotas standarta prasības lietotāju vajadzību izpētei nav iespējams noteikt, jo iestāžu darbības apjoms ir ļoti atšķirīgs un iestāžu mērķgrupas un to vajadzības, kā arī kanāli un metodes to sasniegšanai ir ļoti atšķirīgas, tādējādi arī izmantojamās metodes lietotāju vajadzību noskaidrošanai ir ļoti atšķirīgas, gan metodoloģijas, gan izmaksu ziņā. Turklāt ir pieejami pētījumi par lietotāju paradumiem internetā, gan arī valsts pārvaldes informācijas lietošanā. Tādējādi tas ir iestādes lēmums, kā apzināt savas tīmekļvietnes lietotāju grupu, kādu metodi izmantot un kādus resursus ieguldīt.Noteikumu projekta 19. punkts nosaka iestādei **ievērot noteiktus satura sadaļu nosaukumus un sadaļās iekļaujamās informācijas raksturu, taču nenosaka, kā strukturēt sadaļas un saturu sadaļās,** ļaujot iestādēm pašām izvērtēt, kas ir nepieciešamākais to informācijas lietotājiem un kādā formā. Lai labāk varētu orientēties valsts pārvaldes tīmekļvietnēs, ir jāsaglabā vienota satura sadaļu nosaukumu un satura struktūra, tā uzlabojot informācijas atrodamību un pieejamību. Lai arī pašvaldību tīmekļvietņu saturs atšķiras no tiešās pārvaldes iestāžu satura, tomēr administratīvā informācija jāveido viegli atrodamā veidā, lai lietotājs izmantojot vienus un tos pašus atslēgvārdus gan iestāžu tīmekļvietnēs, gan pašvaldību tīmekļvietnēs var meklēt līdzīgu informāciju.* 1. **Tīmekļvietnes satura sadaļas** ir veidotas, ņemot par pamatu spēkā esošo noteikumu Nr. 171 redakcijā noteiktās sadaļas, kā arī izmantojot semināros 2017. gada 1. un 7. novembrī iegūto informāciju, gan arī citus informācijas avotus, tai skaitā Valsts kancelejas veikto pētījumu “Funkciju audits “Valsts tiešā un centrālo valsts iestāžu tīmekļu vietņu un valsts informācijas sistēmu optimizācijas iespēju izvērtējums”. Satura sadaļās iekļautā informācija ir veidota arī ņemot vērā to, ka valsts pārvaldē strādājošie ir būtiska iestāžu informācijas lietotāju mērķgrupa. Minētajā Valsts kancelejas pētījumā ir konstatēts, ka **puse no iestāžu tīmekļvietņu lietotājiem ir citu iestāžu** **darbinieki**.
		1. Noteikumu projekta 19.1. apakšpunkts paredzizveidot **sadaļu “Par mums”**, aizstājot noteikumu Nr. 171 spēkā esošajā redakcijā iekļauto sadaļu “Ziņas par iestādi”, ņemot vērā sadaļas **nosaukumā izmantot atslēgvārdu ierasto nozīmi** tīmekļvietnēs privātajā sektorā un arī valsts pārvaldes sektorā.
		2. **Sadaļā “Kontakti”** ir noteikta **fizisko personu datu apstrāde**, proti, nosakot iestādes amatpersonu (atbilstoši Valsts pārvaldes iekārta likumam) personas datu: vārds uzvārds, tālruņa numurs un elektroniskā pasta adrese (turpmāk – personas dati) publicēšanu iestādes tīmekļvietnē. Personas datu publicēšanā ir saistošs Fizisko personu datu apstrādes likums (turpmāk – Likums) un Eiropas Parlamenta un Padomes Regula (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (turpmāk – Regula). Datu apstrādi var veikt atbilstoši Likuma 25. panta 1. punktam un Regulas 6. panta 1. punkta “e” daļai. Personas datu apjoms, apstrādes un izmantošanas mērķis ir noteikts noteikumu projekta 18.2.2. apakšpunktā. Personas datu apjoms noteikumu projekta kontekstā netiks paplašināts.

Sadaļa “Kontakti” ir veidota atbilstoši lietotājorientētai pieejai, nosakot prasību norādīt iestādes amatpersonu kontaktinformāciju, tā nodrošinot lietotājiem iespēju sazināties ar iestādi, izmantojot paplašinātās saziņas iespējas. Atbilstoši Valsts pārvaldes iekārtas likuma pirmā panta 8., 9. un 10. punktu **par amatpersonām uzskatāmas**: 1) amatpersonas, kuras vispārīgi vai konkrētajā gadījumā ir pilnvarotas pieņemt vai sagatavot pārvaldes lēmumus, 2) politiskas amatpersonas, kuras ievēl vai ieceļ, pamatojoties uz politiskiem kritērijiem un 3) pārvaldes amatpersonas, kuras ir civildienesta ierēdņi vai iestādes darbinieki un kurus ieceļ amatā vai pieņem darbā, pamatojoties uz profesionāliem kritērijiem. Sadaļā “Kontakti” atbilstoši Ministru kabineta 2010. gada 14. decembra ieteikumiem Nr. 2 “Valsts pārvaldes iestādes struktūras izveidošanas kārtība” **jānorāda vismaz amatpersonu, un darbinieku, kuri nodrošina iestādes pamatfunkciju izpildi saraksts, norādot to kontaktinformāciju - vārdu, uzvārdu, elektroniskā pasta adresi un telefona numuru.** Telefona numuru var norādīt vai nu norādot darbinieka tiešo numuru vai citu iestādes numuru, kas ir pieejams lietotājiem saziņai ar iestādes darbiniekiem un tiek organizēts ar iekšēju pāradresāciju, piemēram konsultatīvo tālruni, informatīvo tālruni, vienoto zvanu centra tālruni, struktūrvienību vadītāja u.c. Tas pats attiecināms uz elektroniskā pasta adreses norādīšanu. Iestāde var norādīt darbinieka tiešo elektroniskā pasta adresi, struktūrvienības adresi vai citu adresi. Tālruni un elektroniskā pasta adresi jānorāda tā, lai ar darbinieku būtu iespēja sazināties, ja ne tieši, tad pastarpināti. **Savukārt attiecībā uz atbalsta funkcijas** (atbilstoši Ministru kabineta 2010. gada 14. decembra ieteikumiem Nr. 2 “Valsts pārvaldes iestādes struktūras izveidošanas kārtība”1. pielikumam) **veicošajām amatpersonām iestādes var izvērtēt, kuru amatpersonu kontaktus norādīt tīmekļvietnē, bet kuru personu kontaktus nenorādīt**. Korupcijas novēršanas un apkarošanas birojs (turpmāk – KNAB), izvērtējot iestāžu amatpersonu personas datu publicēšanu iestāžu tīmekļvietnēs, ir sniedzis viedokli,, ka nodarbināto, kuri veic citu personu (īpaši privātpersonu) uzraudzību vai kontroli, kontaktinformācijas nepublicēšana var būt viens no iestādē īstenotajiem korupcijas risku mazinošiem pasākumiem. Vienlaikus ir vērtējams iestādē pastāvošais lēmumu pieņemšanas modelis, proti, vai lēmumu pieņemšana ir koleģiāla (piemēram, vismaz triju cilvēku sastāvā, tādējādi izslēdzot vienpersonisku lēmumu pieņemšanu), vai ir ieviests četru acu princips lēmuma pieņemšanā (piemēram, viena nodarbinātā sagatavoto lēmumu projektu pirms un pēcpārbaudi veic cita persona), vai ir ieviesti tehniski risinājumi korupcijas risku mazināšanai (piemēram, ienākošo tālruņa sarunu ierakstu veikšana) utt. KNAB vērš uzmanību, ka tikai struktūrvienību vadītāju un to vietnieku kontaktinformācijas publicēšana, nepublicējot visu struktūrvienību nodarbināto kontaktinformāciju, var nemazināt korupcijas riskus gadījumos, kad lēmuma pieņemšana (piemēram, administratīvo pārkāpumu lietās) ir uzticēta pašam struktūrvienības vadītājam. **KNAB secina, ka korupcijas riski iestādē ir atkarīgi no lēmumu pieņemšanas modeļa un īstenoto pretkorupcijas pasākumu kopuma, t.i., tie var būt pietiekoši, lai publicētu visu nodarbināto kontaktinformāciju, tādējādi veicinot atklātību valsts pārvaldē. Tomēr katras iestādes korupcijas riski ir vērtējami individuāli, ņemot vērā iestādes specifiku un nodarbināto amata pienākumus.** Iestādēm, kas atbilst noteikumu projekta 2. punkta prasībām par ierobežotas pieejamības informāciju vai valsts noslēpumu, attiecīgā informācija nav jānorāda. **Valsts pārvaldes iekārtas likums nosaka valsts pārvaldes darbības principus – demokrātiska, tiesiska, efektīva, atklāta un sabiedrībai pieejamu valsts pārvalde. Tādējādi nodrošinot šos principus ir nepieciešams publicēt iestādes darbinieku kontaktinformāciju arī struktūrvienību līmenī**. Tieša kontakta iespējas ar konkrētu darbinieku mazina administratīvo slogu gan iestādei, gan arī iedzīvotājam. Viens no būtiskiem aspektiem plašas kontaktinformācijas publicēšanai tīmekļvietnē ir **ērta kontaktinformācijas pieejamība iestāžu darbiniekiem, kas ir viena no apjomīgām valsts pārvaldes informācijas lietotāju mērķgrupām**. Ja iestādei ir izveidots klientu apkalpošanas centrs ar vienotu piekļuves kanālu, piemēram vienu tālruņa numuru, vai elektroniska saziņas formu, tas neizslēdz nepieciešamību publicēt iestādes struktūrvienību darbinieku kontaktinformāciju struktūrvienību līmenī. Balstoties uz Ministru kabinetā apstiprinātajām ANO Konvencijas par personu ar invaliditāti tiesībām īstenošanas pamatnostādnēm 2014.−2020.gadam (<https://likumi.lv/doc.php?id=262238>) (turpmāk – pamatnostādnes), Labklājības ministrija ir sagatavojusi dokumenta “Plāns pieejamas vides veidošanai Latvijā 2018. – 2021.gadam” projektu (turpmāk – plāna projekts). Viena no pamatnostādņu prioritātēm ir fiziskās vides pieejamība. Norādāms, ka arī piekļuve informācijai un saziņai mūsdienās tiek uzskatīta par priekšnosacījumu brīvai viedokļa un izteiksmes paušanai. Plāna projektā ir ietverts uzdevums nodrošināt iestādes ieeju fotogrāfisku attēlu un aprakstošās informācijas par iestādes ēkas pieejamību personām ar invaliditāti ievietošanu iestādes tīmekļvietnē. Tādējādi sadaļā “Kontakti” tiek noteikts ievietot aprakstu par pieejamības nodrošinājumu iestādei un iestādes telpām personām ar invaliditāti, kā arī iestādes ieeju fotoattēlu, lai persona var izvērtēt vai spēs pastāvīgi iekļūt iestādē. * + 1. Sadaļā **“Aktualitātes”** noteikumu projekta 19.3. apakšpunkts nosaka iestādei lietotājorientētā veidā iekļaut jebkura rakstura informāciju par aktualitātēm iestādē, pakalpojumos, proti, informāciju, kas ir būtiska kādai no tās mērķgrupām, ne tikai plašsaziņas līdzekļiem.
		2. Noteikumu Nr. 171 sadaļa “**Nozares politika**” noteikumu projekta 19.4. apakšpunktā tiek aizstāta ar sadaļu “Darbības joma”, kurā lietotājs var atrast meklēto informāciju gan par nozares politiku, stratēģiskajiem plānošanas dokumentiem un normatīvajiem aktiem atbilstoši Attīstības plānošanas sistēmas likumā noteiktajiem attīstības plānošanas dokumentu veidiem. Iestāde var ievietot plānošanas dokumentu vai norādīt saiti uz politikas plānošanas dokumentu datu bāzi POLSIS. Šajā sadaļā jāiekļauj informācija arī par iestādes kompetencē esošo stratēģisko dokumentu izpildes progresu, tā nodrošinot caurspīdīgu un saprotamu valsts pārvaldes darba atspoguļošanu. Tāpat šajā sadaļā tiek iekļauta informācija par ES tiesību aktu publiskajām konsultācijām un sabiedrības līdzdalību, ja attiecināms, kā arī par ES tiesību aktu projektu izstrādi un sabiedrības līdzdalību, ja attiecināms. Tā vispusīgi un sasaistīti tiek parādīta iestādes kompetence un darbības joma. Sadaļa “Eiropas Savienība” netiek iekļauta noteikumu projektā, jo ir plaši pieejama virkne attīstītu Komisijas un citu ES institūciju uzturētu tīmekļvietņu par ES uzbūvi, funkcijām un uzdevumiem atsevišķās jomās. Tāpat šobrīd spēkā esošo noteikumu Nr. 171 sadaļas “Starptautiskā sadarbība” un “Normatīvie un attīstības dokumenti” tiek svītrotas, jo to saturs ir integrēts, strukturētā veidā iekļaujoties noteikumu projektā noteiktajās satura sadaļās “Par mums” un “Darbības joma”.
		3. Ministru kabineta 2017. gada 4. jūlija noteikumi Nr. 399 “Valsts pārvaldes pakalpojumu uzskaites, kvalitātes kontroles un sniegšanas kārtība” nosaka pakalpojumu aprakstus publicēt valsts pārvaldes pakalpojumu portālā [www.latvija.lv](http://www.latvija.lv) pakalpojumu katalogā. Kaut arī pakalpojumu apraksti ir jāpublicē pakalpojumu katalogā, iestādes savus pakalpojumus vēlas aprakstīt plašāk, nekā tas ir iespējams pakalpojumu katalogā. Daudzi pakalpojumi tiek nodrošināti citā vidē ārpus portāla [www.latvija.lv](http://www.latvija.lv), kā arī pastāv pakalpojumi, ko iestādes sniedz citām iestādēm, nevis iedzīvotājiem. Tādējādi noteikumu projekta 19.5. apakšpunkts nosaka veidot sadaļu **“Pakalpojumi”.** Sadaļā “Pakalpojumi” ir norādāms **iestādes sniegto pakalpojumu saraksts,** norādot saites uz pakalpojumu aprakstiem, [www.latvija.lv](http://www.latvija.lv) vidē, **vai pakalpojumu** apraksts ar saitēm uz tīmekļvietni, kur pieejams pakalpojuma apraksts un pakalpojuma saņemšanas iespēja. Lai nodrošinātu vienotu, lietotājiem saprotamāku pakalpojumu aprakstīšanas kārtību, **iestāžu tīmekļvietnēs ievietotajiem pakalpojumu aprakstiem jāatbilst normatīvo aktu par valsts pārvaldes pakalpojumu uzskaiti, kvalitātes kontroli un sniegšanu minimālajām prasībām.** Pakalpojumu sadaļā norādāmi visi iestādes pakalpojumi, arī tie pakalpojumi, kurus iestādes sniedz citām iestādēm.
		4. Noteikumu projekts nosaka izveidot **sadaļu “Publikācijas”**, kurā iestādei jāiekļauj savas publikācijas, tostarp, gada darbības pārskati, pētījumi, statistiskā informācija, informatīvie materiāli, vadlīnijas un citi materiāli. Šajā sadaļā iestāde var iekļaut iestādes veikto pētījumu, kas publicēti Pētījumu un publikāciju datu bāzē, un publikāciju sarakstu, norādot saites uz pētījumu un publikāciju saturu.
		5. Noteikumu projekts nepārņem spēkā esošo noteikumu Nr. 171 sadaļas “Saites” un “Informācija svešvalodās”, jo mūsdienu lietotāja paradumi interneta satura lietošanā ir integrēta satura saņemšanai ar saitēm uz padziļinātu vai papildu informāciju. Tādējādi noteikumu projektā kopumā satura sadaļās satura ievietošanas struktūra ir veidota lietotājorientētā, integrētā veidā.
		6. **Sadaļa “Sabiedrības līdzdalība”** noteikumu projektā iekļauta un **būs saglabājama arī pēc Valsts kancelejas īstenotā Vienotā tiesību aktu projektu izstrādes un saskaņošanas portāla** (turpmāk – TAP projekts) **realizācijas**. TAP projektā plānots integrēt tikai informāciju saistībā ar tiesību aktu un attīstības plānošanas dokumentu izstrādi, tajā skaitā informāciju par sabiedrības līdzdalības iespējām iepriekšminēto dokumentu izstrādes procesā. Savukārt **iestāžu tīmekļvietnēs saglabājama informācija par iestādes sadarbību ar nevalstiskajām organizācijām un par iestādes atbildības jomās izveidotajām konsultatīvajām institūcijām** (darba grupām, konsultatīvajām padomēm, projektu uzraudzības padomēm, projektu konsultatīvajām grupām u.c.), tajā skaitā iespēju robežās nodrošinot aktuālu informāciju par attiecīgās konsultatīvās institūcijas darbību. Lai sabiedrībai sniegtu aktuālu priekšstatu par kādas konsultatīvās institūcijas darbību, ja attiecīgā konsultatīvā institūcija uz sēdēm sanāk regulāri, vismaz reizi ceturksnī tīmekļvietnē būtu jānodrošina iespēja iepazīties ar sēdes darba kārtību, materiāliem un protokoliem. Nevalstisko organizāciju un Ministru kabineta sadarbības memoranda īstenošanas padome 2017. gadā izstrādāja un apstiprināja Konsultatīvo padomju darbības vadlīnijas (pieejamas: <https://www.mk.gov.lv/sites/default/files/editor/konsultativo_padomju_darbibas_vadlinijas.pdf>), un attiecīgi arī Ministru kabineta tīmekļvietnes sadaļā “Sabiedrības līdzdalība” tika izveidota atsevišķa apakšsadaļa “Līdzdalības iespējas konsultatīvajās padomēs” (pieejama: <http://www.mk.gov.lv/content/lidzdalibas-iespejas-konsultativajas-padomes>). Lai gan Konsultatīvo padomju darbības vadlīnijas ir tieši attiecināmas uz rīcībām konsultatīvajās padomēs, pēc būtības tajā ietvertie principi ir attiecināmi uz jebkuru konsultatīvo institūciju, kas izveidota iestādes kādā no atbildības jomām un kuru sastāvā darbojas vairāk nekā viena nevalstiskā organizācija, vai kuru izveides un darbības mērķu īstenošana ir plašākās sabiedrības interesēs.
		7. Noteikumu projekts paredz sadaļā **“Budžets”** iekļaut un uzglabāt informāciju saskaņā ar Likumu par budžetu un finanšu vadību un saskaņā ar Valsts un pašvaldību institūciju amatpersonu un darbinieku atlīdzības likuma noteikto kārtību. Papildus prasības minēto likumu prasībām noteikumu projekts neparedz.
		8. Sadaļā **“Īpašumi**” noteikumu projekts paredz publicēt informāciju iestāžu tīmekļvietnēs atbilstoši Ministru kabineta noteikumiem par iestādes nomātajiem nekustamajiem īpašumiem, kā arī par nekustamajiem īpašumiem, kurus paredzēts nomāt atbilstoši Ministru kabineta 2013. gada 29. novembra noteikumiem Nr. 1191 “Kārtība, kādā publiska persona nomā nekustamo īpašumu no privātpersonas vai kapitālsabiedrības un publicē informāciju par nomātajiem un nomāt paredzētajiem nekustamajiem īpašumiem”. Savukārt par iestādes iznomātajiem nekustamajiem īpašumiem, kā arī par nekustamajiem īpašumiem, kurus paredzēts iznomāt, noteikumu projekts paredz publicēt informāciju iestāžu tīmekļvietnēs atbilstoši Ministru kabineta 2018. gada 20. februāra noteikumiem Nr. 97 “Publiskas personas mantas iznomāšanas noteikumi” un Ministru kabineta 2018. gada 19. jūnija noteikumiem Nr. 350 “Publiskas personas zemes nomas un apbūves tiesības noteikumi”. Noteikumu projekts neparedz papildus prasības Ministru kabineta 2013. gada 29. novembra noteikumu Nr. 1191 “Kārtība, kādā publiska persona nomā nekustamo īpašumu no privātpersonas vai kapitālsabiedrības un publicē informāciju par nomātajiem un nomāt paredzētajiem nekustamajiem īpašumiem”, Ministru kabineta 2018. gada 20. februāra noteikumu Nr. 97 “Publiskas personas mantas iznomāšanas noteikumi” un Ministru kabineta 2018. gada 19. jūnija noteikumu Nr. 350 “Publiskas personas zemes nomas un apbūves tiesības noteikumi” prasībām.
		9. Sadaļā **“Vieglā valoda”** tiek iekļauta informācija, kas pārveidota viegli uztveramā valodā, un ir īpašs veids, kā pasniegt informāciju, tā, lai tā būtu vieglāk saprotama arī cilvēkiem, kuriem ir grūtības ar valodas uztveri un cilvēkiem ar intelektuālās attīstības traucējumiem. Iestāde viegli uztveramā un saprotamā valodā tulko to informāciju, kas nepieciešama attiecīgajām iestādes mērķgrupām. *Viegli uztveramās valodas rakstītā teksta pamatprincipi ir izmantot viegli saprotamus vārdus, veidot vienkāršus nepaplašinātus un vienkāršus paplašinātus teikumus, veidot vienu domu vienā teikumā, izmantot apgalvojuma teikumus, pēc iespējas izmantot aktīvo valodu, nelietojot pasīvajā formā veidotas struktūras, veidot vienkāršu teksta izvietojumu, izmantot palielinātu burtu lielumu, izmantot viegli lasāmu burtu fontu, veidot tekstu bez saīsinājumiem, bez svešvārdiem, bez liekvārdiem, un bez normatīvajos aktos lietotā valodas stila* (avots: materiāls “Vieglā valoda pašvaldību mājaslapās”, autors Daina Cālīte-Bordāne – Invalīdu un viņu draugu apvienība “Apeirons”). Iestādes atbilstoši to darba specifikai un mērķgrupām izvērtē, kāda informācija un kādā apjomā ir nepieciešama to tīmekļvietņu lietotājiem, kam nepieciešama informācija vieglajā valodā.
	1. Noteikumu projekts paredz **piekļūstamības prasību atbilstības pakāpes noteikšanu atbilstoši Eiropas piekļūstamības standarta 9., 10. un 11. nodaļai**. Piekļūstamības standarts ir pārņemts kā Latvijas nacionālais standarts EN 301549:2017 “IKT produktu un pakalpojumu piekļūstamības prasības Eiropas publiskajos iepirkumos” (turpmāk – piekļūstamības standarts), un pieejams tīmekļvietnē <https://www.lvs.lv/lv/products/133571> (cena 53,69 *euro*). **Piekļūstamības standarts ir veidots, standartā plaši izmantojot atsauces uz W3C izstrādāto WCAG 2.0 vadlīniju AA līmeni,** kas ir pasaulē plaši atzītas un pielietojamas vadlīnija IKT nozarē, ko izmanto, lai nodrošinātu tīmekļvietņu piekļūstamību un pieejamību personām ar invaliditāti un vecākiem cilvēkiem, kā arī citām sabiedrības grupām, kam nepieciešami pielāgojumi tīmekļvietņu satura uztveršanai un izpratnei. Piekļūstamības standarts bez maksas ir pieejams skatīšanai bibliotēkās.
	2. Noteikumu projekta 22. punkts nosaka **iestādēm veikt savas tīmekļvietnes atbilstības piekļūstamības standarta prasībām izvērtēšanu**. Vides aizsardzības un reģionālas attīstības ministrija (turpmāk – VARAM) izstrādās metodiku, kuru izmantojot, **iestāde varēs veikt savas tīmekļvietnes novērtēšanu, nepiesaistot ārējus ekspertus**. VARAM sagatavotā metodika tiks izstrādāta atbilstoši Komisijas izstrādātajam ieviešanas aktam – uzraudzības metodikai, kas tiks pieņemta līdz 2018. gada 23. decembrim. Komisija sabiedriskajai apspriešanai (no 2018. gada 18. maija līdz 15. jūnijam) ir publicējusi ieviešanas akta projektu, kas nosaka piekļūstamības prasību uzraudzības procesu (*Commission implementing decision establishing a monitoring methodology and the arrangements for reporting by Member States in accordance with Directive (EU) 2016/2102 of the European Parliament and of the Council on the accessibility of the websites and mobile applications of public sector bodies*) (pieejams: <https://ec.europa.eu/info/law/better-regulation/initiatives/ares-2018-2604213_cs>) (turpmāk – Komisijas metodikas projekts). **Komisijas metodikas projekts nosaka** izvērtējuma veikšanu vienu reizi gadā un pirmo izvērtēšanas periodu (tīmekļvietnēm no 2020. gada 1. janvāra līdz 2021. gada 22. decembrim, savukārt mobilajām lietotnēm no 2021. gada 21. jūnija līdz 2021. gada 22. decembrim). Komisijas metodikas projekts nosaka kontroles izlases apjomu – 2 (divas) tīmekļvietnes uz katriem 100 000 iedzīvotājiem, piesummējot 75 (septiņdesmit piecas) tīmekļvietnes pirmajā vērtēšanas periodā, bet nākamajos periodos – 3 (trīs) tīmekļvietnes uz 100 000 iedzīvotājiem, piesummējot 75 (septiņdesmit piecas) tīmekļvietnes. Mobilo lietotņu izlases apjoma priekšlikums ir 1 (viena) mobilā lietotne uz 100 000 iedzīvotājiem, piesummējot 6 (sešas) lietotnes.
	3. Noteikumu projekts nosaka arī **izņēmumus piekļūstamības prasību nodrošināšanā** **attiecībā uz noteiktu saturu tīmekļvietnēs.** Tiešraides raidlaika audiovizuālo darbu izņēmums ir saistīts risku radīt negodīgu konkurenci vienotajā tirgū, tādējādi nacionālie elektroniskie plašsaziņas līdzekļi nonāktu neizdevīgāka stāvoklī salīdzinājumā ar privātā sektora līdzīgiem uzņēmumiem. Navigācijai paredzētajās kartēs informācija tiek sniegta gan ar vizuālā – simbolu veidā, gan rakstiskā veidā, gan izmantojot balss komandas, tādējādi tiešsaistes kartogrāfijas pakalpojumiem jau ir publiskajā telpā pieejama piekļūstamības alternatīva. Turklāt bieži iestādes izmanto vienkārša veidā aprakstītu informāciju, piemēram, kā var nokļūt līdz iestādei, aprakstot arī sabiedriskā transporta iespējas. Tādējādi noteikumu projekta 23.1. apakšpunkts paredz, ka tiešsaistes karšu un kartogrāfijas pakalpojumi ir izņēmums, kam nav jāpiemēro piekļūstamība standarta prasības tīmekļvietnēs. Tāpat izņēmums attiecas arī uz kultūras mantojuma kolekcijas priekšmetu reprodukcijām.

**Piekļūstamības prasības nav jāpiemēro** nacionāliem elektroniskās plašsaziņas līdzekļiem un to meitas uzņēmumiem, kas sniedz valsts apraides publiskos pakalpojumus (atbilstoši Elektronisko plašsaziņas līdzekļu likuma 1. panta septītajai daļai un 9. pantam), nevalstiskām organizācijām, kas neregulāri sniedz atsevišķus valsts pārvaldes pakalpojumus šaurām sabiedrības grupām un nevalstiskām organizācijām, kuru darbības mērķi un sniegtie valsts pārvaldes pakalpojumi ir vērsti uz dažādām mērķgrupām, izņemot personu ar invaliditāti mērķgrupu.* 1. Piekļūstamības prasības atbilstoši piekļūstamības standarta 9., 10. un 11. nodaļai pilnībā būtu jāpiemēro tiešās pārvaldes iestādēm un pašvaldībām, kā arī iestādēm, kas tieši pakļautas Ministru kabinetam, un šo iestāžu padotībā esošām iestādēm, kas sniedz pakalpojumus plašām sabiedrības grupām. **Noteikumu projekta 24. un 25.punkts nosaka iespēju iestādēm izvērtēt, vai piekļūstamības standarta prasību pilnvērtīga ieviešana neradīs nesamērīgu slogu**. Iestādes var nodrošināt daļēju piekļūstamības standarta prasību izpildi izvērtējot un pamatojot nesamērīgo slogu, ko iestādei rada konkrētu piekļūstamības standarta prasību izpilde. **Iestādes, kas plāno pievienoties vienotajai tīmekļvietņu platformai, izvērtē piekļūstamības prasību nodrošināšanas slogu atbilstoši noteikumu projekta prasībām**, tādējādi līdz brīdim, kad tīmekļvietne ir no jauna izstrādāta, izmantojot projekta “Valsts un pašvaldību iestāžu tīmekļvietņu vienotā platforma” izstrādātās vienotās tīmekļvietnes platformas satura vadības sistēmu, iestādei ir atbilstošs pamatojums neveikt pārveidojumus tās tīmekļvietnē.

Lai izvērtētu pakāpi, kādā piekļūstamības prasības rada nesamērīgu slogu, **iestādes izvērtē**:* iestādes veikto uzdevumu vai pakalpojumu nozīmīgumu sabiedrībā;
* nepieciešamās izmaksas tīmekļvietnes un mobilās lietotnes, ja tāda izstrādāta, pilnveidei atbilstoši piekļūstamības standarta prasībām;
* ieguldījumu samērīgumu, proti, izmaksas iestādei attiecībā pret ieguvumiem mērķgrupām, īpaši personām ar invaliditāti, vecākiem cilvēkiem ņemot vērā konkrētās tīmekļvietnes un mobilās lietotnes lietošanas biežumu un ilgumu (lietošanas statistika).
* attiecīgās iestādes resursus;

**Iestāde pamatoti var neveikt tīmekļvietnes un mobilās lietotnes piemērošanu piekļūstamības prasībām vai nodrošināt tās ierobežotā apjomā**, nodrošinot alternatīvas iespējas, ja:* iestāde neveic plašām sabiedrības grupām būtisku uzdevumu vai nesniedz tām būtiskus pakalpojumus,
* iestādei piekļūstamības standarta prasību nodrošināšanas izmaksas pārsniedz ieguvumu sabiedrībai, īpaši personām ar invaliditāti un vecākiem cilvēkiem, un prasa būtiskus ieguldījumus salīdzinot ar iestādei pieejamajiem resursiem,
* apdraudētu šo iestāžu spēju pildīt savu uzdevumu vai publicēt informāciju, kas ir nepieciešama iestādes uzdevumu izpildei.

VARAM izstrādās vadlīnijas piekļūstamības prasību nodrošināšanai un finansiālā un resursu sloga izvērtēšanai, ko rada piekļūstamības prasību nodrošināšana. VARAM izstrādās vadlīnijas, ievērojot Ministru kabineta sēdes protokollēmuma 2.4. apakšpunktā doto uzdevumu. VARAM sagatavotās vadlīnijas palīdzēs iestādēm izvērtēt šo iespējamo nesamērīgo slogu, ko varētu radīt piekļūstamības prasību nodrošināšana.Informāciju par padotības iestāžu tīmekļvietņu atbilstību piekļūstamības standartam iestādes publicēs piekļūstamības paziņojumā savā tīmekļvietnē, taču šobrīd minēto noteikumu projekts neietver, jo paziņojuma saturs tiks noteikts ar Komisijas metodikas projektu līdz 2018. gada 23. decembrim. * 1. Ja piekļūstamības prasības tiek nodrošinātas ierobežotā apjomā vai, kad tiek publicēts saturs, kam nav nodrošināta piekļūstamība (piemēram, saturs, kas nav iestādes veidots saturs vai iestāde nepiemēro vai piemēro daļēji savu tīmekļvietni piekļūstamības prasībām nesamērīga finansiālā sloga dēļ), **iestādei jānodrošina** **piekļūstamības alternatīvas iespējas**, piemēram, kontaktinformācija lietotājam nepieciešamos gadījumos, kad lietotājs var pieprasīt kādu konkrētu saturu sniegt tam piekļūstamā veidā vai formā.
	2. Lai nodrošinātu koordinētu un efektīvu piekļūstamības direktīvas prasību ieviešanu, noteikumu projekts nosaka koordinētu izvērtējumu saistībā ar nesamērīgo slogu, ko varētu radīt pilnvērtīga piekļūstamības prasību nodrošināšana. **Tiešās pārvaldes iestādēm un pašvaldībām jānodrošina minētā izvērtējuma veikšanas koordinēšana savā padotībā esošām iestādēm** (iestāžu loks noteikts noteikumu projekta 2. punktā). Koordinēta informācijas apkopošana ir būtiska arī informācijas apkopošanas un ziņošanas procesam Komisijai par piekļūstamības direktīvas ieiešanu.
	3. Noteikumu projekts paredz padziļinātu piekļūstamības prasību izvērtējumu veikšanu iestāžu tīmekļvietnēs un mobilajās lietotnēs (atbilstoši Komisijas metodikas projektam, šobrīd tie ir 5 % no vienkāršotās izlases apjoma). **Padziļināto izvērtējumu veikšanu izlases veidā koordinēs VARAM** atbilstoši sagatavotajai metodikai, kas tiks veidota tīmekļvietņu atbilstības piekļūstamības prasībām izvērtēšanai.
	4. **Noteikumu projekta 27.punkts nosaka VARAM koordinēt konsultatīvas padomes izveidi lietotāju iesniegumu vai sūdzību izskatīšanai par piekļūstamības prasību nenodrošināšanas gadījumiem** – tīmekļvietnes vai mobilās lietotnes neatbilstība piekļūstamības prasībām vai piekļūstamības paziņojuma saturam, kā arī par iestāžu pašvērtējumiem saistībā ar piekļūstamības prasību iespējamu nesamērīgās sloga pašvērtējumu. Konsultatīvā padome izvērtēs lietotāju iesniegumus par gadījumiem, kad iestādes nav reaģējušas uz lietotāju iesniegumiem un sūdzībām un konkrētā piekļūstamības problēma nav bijusi atrisināta. Konsultatīvajā padomē tiks aicinātas piedalīties gan iestādes, gan nevalstiskās organizācijas atbilstoši kompetencei ar tīmekļvietņu piekļūstamību saistītos aspektos. Šobrīd iestāžu loks nav identificējams, jo ieviešanas akts par piekļūstamības prasību uzraudzības metodiku un piekļūstamības paziņojuma saturu ir izstrādes stadijā.
	5. Atvērto datu portāla mērķis ir nodrošināt vienotu piekļuvi visiem valsts pārvaldes atvērtajiem datiem mašīnlasāmā formā kā arī vienotu praksi atvērto licenču, metadatu un datu kopu aprakstīšanas standartu izmantošanā. Atvērto datu portāla pamatfunkcija ir apkopot visas valsts iestāžu atvērto datu kopas, t.sk. datu kopas, kas publicētas ERAF IKT projektu ietvaros. Datu kopa ir fizikālo ierakstu apvienojums datu vidē, kam ir savs identifikators un kas atbilst vienam no datu apstrādes sistēmas, datu izvietošanas, glabāšanas un piekļuves organizācijas veidiem[[2]](#footnote-2). Informācijas atklātības likuma 1. panta sestā daļa noteic, ka **atvērtie dati ir brīvi pieejama bezmaksas informācija bez atkalizmantošanas ierobežojumiem**. Noteikumu projekts neattiecas uz vispārpieejamu informāciju, par kuras izsniegšanu iestādes piemēro maksu. Iestāde pieņem lēmumu, kādu informāciju tā publicē Atvērto datu portālā izņemot gadījumus, kad tas ir noteikts speciālajos normatīvajos aktos, piemēram ERAF finansēto projektu ietvaros radītās datu kopas)
		1. Noteikumu projektā Atvērto datu portāls tiek noteikts par valsts informācijas sistēmu, VARAM īsteno Atvērto datu portāla pārziņa pienākumus, savukārt Valsts reģionālās attīstības aģentūra īsteno Atvērto datu portāla turētāja pienākumus.
		2. Noteikumi nosaka veidus, kādos iestādes var publicēt to rīcībā esošos atvērtos datus. **Atvērto datu portālā var publicēt atvērto datu kopas kopā ar metadatiem vai publicēt tikai atvērto datu metadatus**. Metadati ir dati, kas raksturo konkrēto datu kopu, turklāt metadati var ietver arī norādes jeb saites uz datu kopām, kas atrodas ārpus Atvērto datu portāla. Tādējādi, **iestādes var publicēt atvērtos datus savās tīmekļvietnēs,** šādos gadījumos noteikumu projekts **paredz saistīto** **metadatu publicēšanu Atvērto datu portālā**. Atvērto datu portāls var automātiski apkopot informāciju par atvērtajiem datiem, kas atrodas citos portālos, ja to metadati atbilst atvērto datu portālā lietotajam metadatu standartam
		3. Noteikumi paredz iespēju iestādēm atvērtos ģeotelpiskos datus publicēt valsts vienotajā ģeotelpiskās informācijas portālā (<https://geolatvija.lv>). **Atvērtos ģeotelpiskos datus paredzēts publicēt valsts vienotajā ģeotelpiskās informācijas portālā un Atvērto datu portālā automātiski nodrošināt metadatus par publicētajiem atvērtajiem ģeotelpiskajiem datiem**. Šobrīd ir jau izstrādāta tehniskā specifikācija valsts vienotā ģeotelpiskās informācijas portāla otrās kārtas attīstības prasībām, kurā viena no jaunajām funkcionalitātēm būs automatizēta datu un metadatu ievākšana starp ģeotelpiskās informācijas portālu un Atvērto datu portālu.
		4. Noteikumu projekts noteic, ka iestādei uzsākot darbu portālā, jāiepazīstas ar Atvērto datu portālā lietošanas noteikumiem (turpmāk – portāla lietošanas noteikumi). **Datu publicētāji** aizpildot pieteikuma veidlapu, **apņemas ievērot portāla lietošanas noteikumus**. Portāla lietošanas noteikumi ir veidoti balstoties uz pasaules labās prakses piemēriem (piemēram, Eiropas Atvērto datu portāls <https://data.europa.eu/euodp/data/>). Noteikumi noteic, ka, ja tiks veikti grozījumi Atvērto datu portāla lietošanas noteikumos, Atvērto datu portāla pārzinis ne vēlāk kā trīs mēnešus pirms šo izmaiņu ieviešanas informēs visus datu publicētājus, tā iesaistot datu publicētājus portāla lietošanas noteikumu pilnveidē.
		5. Atvērto datu **portāls uzkrās statistiku** par portāla izmantošanu, **neuzkrājot personificētu informāciju**. Portāla statistikas iegūšanai un uzkrāšanai Atvērto datu portāla pārzinis var izmantot trešo pušu tehniskos risinājumus, piemēram, *Google Analytics* u.c.
		6. Par publicēto datu korektumu atbildīga ir iestāde, kas publicē datus. Noteikumu projekts paredz, ka gadījumos, ja tiek konstatēta neatbilstība atvērto datu definīcijai vai citām prasībām, Atvērto datu portāla pārzinis var attiecīgo datu kopu padarīt nepieejamu līdz laikam, kad datu publicētājs attiecīgās nepilnības novērsīs. Minētais pārzinis šādos gadījumos sazināsies ar iestādi, kas publicē datus. Izvietojot datus Atvērto datu portālā, iestāde datu katalogā katrai datu kopai norāda datu atjaunināšanas biežumu. **Noteikumu** **projekts nosaka iestādei pienākumu atjaunināt datus atbilstoši tās norādītajam atjaunināšanas biežumam.**
	6. Lai nodrošinātu valsts pārvaldes informācijas lietotāju lielāku paļāvību, ka informācijas valsts pārvaldes tīmekļvietnēs ir uzticama, un nodrošinātu viennozīmīgu valsts pārvaldes iestāžu tīmekļvietņu atpazīšanu un nošķiršanu no privātā sektora un nevalstisko organizāciju tīmekļvietnēm, noteikumu projekts nosaka visām tiešās pārvaldes iestāžu īpašumā esošajām tīmekļvietnēm veidot domēna vārdu vienotā veidā izmantojot otrā līmeņa domēna vārdu “gov.lv”, vienoto kārtību attiecinot arī uz elektroniskā pasta adrešu veidošanu (izņēmums ir nacionālo bruņoto spēku domēnu vārdi un elektroniskā pasta adreses un pašvaldību domēni). Šobrīd esošo tīmekļvietņu domēna vārdi nav jāpārveido, bet ir jānodrošina lietotāja pārvirzīšanu uz tīmekļvietnes domēnu, kas veidots, izmantojot “gov.lv”. Iestāžu gadījumā domēnu veido izmantojot iestāžu oficiālā saīsinājuma burtus vai gadījumā, ja saīsinājums sakrīt ar citas iestādes saīsinājumus, iestāde izvēlas piemērotu domēna vārdu. Savukārt pašvaldību domēnus veido: republikas pilsētas gadījumā – pilsētas nosaukums (piemēram, [www.daugavpils.lv](http://www.daugavpils.lv)), novadu gadījumā – novada nosaukums (piemēram, www.aizputesnovads. lv). Līdzīgi veido elektroniskā pasta adreses nosaukumu. Noteikumu projektā tiek iekļauts arī citu iestādei vai pašvaldībai nepieciešamo elektroniskā pastu veidošanas nosacījums: apzīmējums@iestāde.gov.lv un apzīmējums@pašvaldība.lv, ko var izmantot kampaņām, kādai speciālai funkcijai vai citos gadījumos veidojamo elektronisko pastu vajadzībām. Elektroniskā pastu veidošanu gadījumos, kad vienā iestādē ir vairāki darbinieki ar vienādu vārdu un uzvārdu, kad vienai personai ir vairāki vārdi un uzvārdi un citos gadījumos, iestāde nodrošina atbilstoši savām tehniskajām iespējām un savai ierastajai praksei.

Lai piereģistrētu jaunu domēnu, uz kuru tiks pārvirzīts esošais, jāiesniedz iesniegums valsts akciju sabiedrībai “Latvijas Valsts radio un televīzijas centrs”, savukārt, lai izveidotu esošā domēna pārvirzīšanas funkciju uz domēnu ar “gov.lv”, ir nepieciešamas secīgas darbības, ko iespējams veikt īsā laikā periodā ar minimālām IT zināšanām, turklāt internetā ir pieejamas precīzas instrukcijas. Iestāžu IT speciālistiem būtu jāspēj veikt šādas darbības. Tādējādi izmaksu ziņā jāiegulda tikai neliels laika resurss.**Iestādes netiek mudinātas atteikties no elektroniskā pasta adreses**, jo šis saziņas kanāls joprojām ir aktuāls iedzīvotājiem ar valsts pārvaldi. Noteikumu projekts neregulē oficiālās elektroniskās adreses veidošanas kārtību, jo to nosaka citi speciālie normatīvie akti, piemēram, Oficiālās elektroniskās adreses likums.* 1. Noteikumu projekts nosaka **pakāpenisku piekļūstamības prasību spēkā stāšanos:**

|  |  |
| --- | --- |
| no noteikumu projekta spēkā stāšanās brīža | * informācijai, kas publicētas tīmekļvietnēs atvērtā biroja XML (*Office Open XML*) datņu formātā (jebkādi tīmekļvietnē ievietoti dokumenti, kas ir veidoti atvērtajā XML formātā atbilstoši ISO/IEC 29500 standartam. Atvērtais formāts ļauj lietojummprogrammu pakotnē (piemēram, *Microsoft Office*, *Open Office* u.c.) veidotus dokumentus atvērt un lietot arī ar citu lietojumprogrammu, ne tikai ar to, kurā tie izveidoti.
 |
| no 2019. gada 23. septembra | * no jauna izstrādājamām tīmekļvietnēm, kas, sākot no šī laika, tiek nodotas ekspluatācijā;
* no jauna veidojamiem ārtīkliem un iekštīkliem (piemēram, informācijas sistēmas, dokumentu vadības sistēmas utt.), kas ir izveidoti darbinieku vajadzībām vai citām slēgtām cilvēku grupām (esošos ārtīklos un iekštīklos piekļūstamības prasības nodrošina to būtiskas pārbūves procesā);
* arhivētam saturam, ja tas vairs netiek atjaunināts vai rediģēts, un arī ja tas nav nepieciešams iestādes darbības nodrošināšanai;
 |
| no 2020. gada 23. septembra | * visām tīmekļvietnēm, gan esošajām, gan tām, kas tiek izstrādātas no jauna;
* iepriekš ierakstītiem, ar noteiktu raidlaiku saistītiem elektronisko plašsaziņas līdzekļu audio vai audiovizuāliem darbiem;
 |
| no 2021. gada 23. jūnija | * mobilajām lietotnēm.
 |

* 1. Noteikumu projekts nosaka **vēlāku noteikumu projekta 21. punktā noteikto izvērtējumu veikšanas uzsākšanu** – sākot no 2020. gada 1. janvāra.

2.34. Ņemot vērā, ka valsts un pašvaldību vienoto tīmekļvietņu platforma tiks izstrādāta līdz 2021. gadam un trīs gadu laikā pēc tīmekļvietņu platformas izstrādes ir plānots, ka tai pievienosies 60 (sešdesmit) iestādes, **noteikumu projekts noteic 5., 11., 18., 19. un 20. punkta** (tīmekļvietņu pieejamība mobilajās ierīcēs, valsts pārvaldes iestāžu vienotā vizuālā identitāte un tīmekļvietņu satura sadaļas un to saturs) **spēkā stāšanos ar pārejas periodu.** Iestādēm, kas plāno pievienoties vienotajai tīmekļvietņu platformai noteikumu projekta 5., 11., 18., 19. un 20. punkts esošajām tīmekļvietnēm stājas spēkā n**o 2022. gada 31. decembra.** Savukārt iestādēm, kas neplāno pievienoties vienotajai tīmekļvietņu platformai minētie noteikumu punkti stājas spēkā **no 2020. gada 31. decembra**. Laikā līdz prasības stāsies spēkā, iestādes var neveikt izmaiņas esošajās tīmekļvietnēs atbilstoši šo noteikumu šo noteikumu 5., 11., 18., 19. un 20. punkta prasībām. 2.35. Noteikumu projekta 24. punktā iekļauti kritēriji, kā vērtēt situāciju, ja piekļūstamības prasību nodrošināšana rada nesamērīgu slogu (noteikumu projekta 50. punkts nosaka pārejas periodu šī izvērtējuma uzsākšanai (2019. gada 30. jūnijs)). VARAM izstrādās vadlīnijas piekļūstamības prasību nodrošināšanai un finansiālā un resursu sloga izvērtēšanai, ko rada piekļūstamības prasību nodrošināšana. VARAM izstrādās vadlīnijas, ievērojot Ministru kabineta sēdes protokollēmuma 2.4. apakšpunktā doto uzdevumu. VARAM sagatavotās vadlīnijas palīdzēs iestādēm izvērtēt šo iespējamo nesamērīgo slogu, ko varētu radīt piekļūstamības prasību nodrošināšana.  |
| 3. | Projekta izstrādē iesaistītās institūcijas un publiskas personas kapitāl-sabiedrības | Valsts kancelejaNoteikumu projekta izstrādes gaitā 2017. gada 1. un 7. novembrī tika īstenoti semināri, kuros piedalījās iestāžu pārstāvji un LIKTA un LATA pārstāvji. Semināros tika diskutēts par tīmekļvietņu lietotāju vajadzībām un iestāžu vērtējums par informācijas ievietošanu internetā. Plašāks skaidrojums ietverts anotācijas I sadaļas 2.10. apakšpunktā. |
| 4. | Cita informācija | Valsts pārvalde nodrošina atbalsta pasākumus, kas veicinās piekļūstamības direktīvas izmaksu efektivitāti un plānoto rezultātu efektīvāku ieviešanu.Lai uzlabotu tīmekļvietņu piekļūstamību, nodrošinātu uz vienotiem pamatprincipiem balstītu tīmekļvietņu struktūru un nodrošinātu efektīvu resursu izlietojumu valsts un pašvaldības iestāžu tīmekļvietņu pārvaldībā, 2017. gada 31. augustā Ministru kabinets izdevis rīkojumu Nr. 470 “Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā (mērķarhitektūras 31.0. versija)” (pieejams <https://likumi.lv/ta/id/293233-par-informacijas-sabiedribas-attistibas-pamatnostadnu-ieviesanu-publiskas-parvaldes-informacijas-sistemu-joma-merkarhitekturas->), kurā apstiprināts un iekļauts informācijas un komunikācijas tehnoloģiju mērķarhitektūras 31.0. versijā projekta “Valsts un pašvaldību iestāžu tīmekļvietņu vienotā platforma” apraksts. Tīmekļvietņu vienotās platformas projekta viens no mērķiem ir nodrošināt atbalstu iestādēm piekļūstamības direktīvas prasību ieviešanai. Projekta “Valsts un pašvaldību iestāžu tīmekļvietņu vienotā platforma” ietvaros līdz 2021. gada 4. janvārim paredzēts izstrādāt vienotu, centralizētu valsts pārvaldes iestāžu tīmekļvietņu pārvaldības platformu, nodrošinot vienu tīmekļvietņu satura pārvaldības sistēmu un pilotprojekta veidā izstrādāt un izvietot uz platformas 12 valsts un pašvaldību iestāžu tīmekļvietnes. Trīs gadu laikā pēc projekta “Valsts un pašvaldību iestāžu tīmekļvietņu vienotā platforma” noslēguma paredzēts, ka vienotajā tīmekļvietņu platformā varēs izvietot 60 valsts un pašvaldību iestāžu tīmekļvietnes (divu gadu laikā – 42). Projekta “Valsts un pašvaldību iestāžu tīmekļvietņu vienotā platforma” izstrādāta tīmekļvietņu vienotā platforma un satura vadības sistēma tiks izstrādāta atbilstoši piekļūstamības direktīvas prasībām.Šajā struktūrfondu plānošanas periodā (no 2014. līdz 2020. gadam) viens no ERAF projektu kritērijiem ir IKT produktu izstrādē nodrošināt atbilstību piekļūstamības standartam, tādējādi visi šī finansējuma ietvaros izstrādājamie IKT produkti, gan informācijas sistēmas, gan tīmekļvietnes jau tiek izstrādātas atbilstoši piekļūstamības direktīvas prasībām.Valsts reģionālās attīstības aģentūras projekta “Pakalpojumu sniegšanas un pārvaldības platforma”, Nr. 2.2.1.1/17/I/015 ietvaros līdz 2020. gada oktobrim tiek izstrādāta koplietošanas funkcionalitāte veidojot vienkāršotu valsts pārvaldes pakalpojumu elektronizēšanas tehniskais risinājumu “e-formas”. E-formas darbības procesa ietvaros tiks nodrošināta elektronisku formas veidošana strukturētu datu iegūšanai no lietotāja un nodošana iestādei. E-formas risinājums tiks veidots tā, lai iestāde viegli pielāgotu to savām vajadzībām.  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiešās pārvaldes iestādes un atvasinātās publiskās personas un tiešās pārvaldes iestāžu un atvasināto publisko personu padotībā esošās institūcijas, biedrības un nodibinājumi, kas īsteno valsts pārvaldes funkcijas un uzdevumus, kā arī tādas privāto tiesību juridiskās personas, kas atbilst visiem norādītajiem kritērijiem:* ir nodibināta vai darbojas, lai apmierinātu sabiedrības vajadzības, kurām nav komerciāla vai rūpnieciska rakstura;
* atrodas publiskas personas vai tās institūcijas padotībā vai izšķirošā ietekmē vai šiem kritērijiem atbilstošas privāto tiesību juridiskās personas izšķirošā ietekmē (šī ietekme izpaužas kā balsstiesību vairākums pārraudzības institūcijas vai izpildinstitūcijas locekļu ievēlēšanā vai vadības iecelšanā), vai arī šīs privāto tiesību juridiskās personas darbību vairāk par 50 (piecdesmit) procentiem finansē publiska persona, tās institūcija vai cita šiem kritērijiem atbilstoša privāto tiesību juridiskā persona.

Visas sabiedrības grupas, kas lieto augstākminēto iestāžu tīmekļvietnes un mobilās lietotnes, īpaši personas ar invaliditāti un gados vecāki cilvēki.  |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts veicina **labāku valsts pārvaldes informācijas pieejamību un piekļūstamību iestāžu tīmekļvietnēs un mobilajās lietotnēs**, līdz ar to šo tīmekļvietņu un mobilo lietotņu plašāku izmantošanu sabiedrībā. Noteikumu projekts veicina **ERAF finansējuma ieguldījumu ilgtspējīgu izmantošanu** un sekmē pakalpojumu uzlabošanu, padarot pieejamāku un piekļūstamāku informāciju par pakalpojumiem.2017. gada pakalpojumu sniegšanas monitoringa pētījumā tika vērtēta 104 tiešās pārvaldes valsts iestāžu tīmekļvietņu un atsevišķi 119 pašvaldību tīmekļvietņu[[3]](#footnote-3) atbilstība WCAG 2.0 vadlīniju AA līmenim (vienlaicīgi atbilst piekļūstamības standarta 9. nodaļas prasībām). Šajā pētījumā secināts, ka vidēja un augsta atbilstība (85 – 100 % līmenī) WCAG 2.0 vadlīniju AA līmenim ir 50 % iestādēm (un 46 % pašvaldībām), savukārt 50 % iestādēm (64 % pašvaldībām) atbilstība minētajam standartam ir 70 % un zemāk. Tādējādi izmaksas tīmekļvietņu piemērošanā piekļūstamības prasībām nav plānotas vai ir zemas iestādēm:* kurām tīmekļvietnes jau ir atbilstošas WCAG 2.0 vadlīniju AA līmenim;
* kurām šajā Eiropas struktūrfondu plānošanas periodā tīmekļvietnes vai to daļas tika veidotas, izmantojot ERAF finansējumu;
* kuras plāno veidot jaunu tīmekļvietni;
* kurām objektīvu iemeslu dēļ tīmekļvietnes piemērošana piekļūstamības prasībām uzliek nesamērīgu finansiālo slogu.

**Daļai iestāžu, kā arī nevalstiskajām organizācijām, kas pilda valsts pārvaldes funkciju vai uzdevumu, noteikumu projekts palielina izmaksas tīmekļvietņu piemērošanai piekļūstamības prasībām, kas radīsies pakāpeniski periodā līdz 2020. gada 23. septembrim**. Savukārt izmaksas, kas saistās ar **mobilo lietotņu pilnveidi** atbilstoši piekļūstamības prasībām, **radīsies periodā līdz 2021. gada 23. jūnijam,** kad mobilajām lietotnēm jābūt atbilstošām piekļūstamības prasībām. Turklāt noteikumu projekts paredz piekļūstamības prasības nodrošināt mazākā apmērā (nodrošinot pieejamu alternatīvu), ja tas rada nesamērīgu slogu. **Kopumā administratīvais slogs tīmekļvietņu piemērošanā ir plānojams saprātīgā laika periodā un nodrošināms iestāžu esošā budžeta ietvaros**. Turklāt vispārpieņemtā prakse liecina, ka tīmekļvietnes tiek attīstītas un pārveidotas vidēji vienu reizi piecos gados, tādējādi tam nepieciešamie finanšu resursi tiek regulāri plānoti valsts budžetā vienlaicīgi ar nepieciešamajiem finanšu resursiem IKT sistēmu uzturēšanai un pilnveidei. Noteikumu projekts veicinās IKT jomas uzņēmumu piedāvājuma attīstību tīmekļvietņu un mobilo lietotņu piekļūstamības jomā, jo līdz šim valsts pārvaldes sektorā piekļūstamības prasību nodrošināšana ir bijusi pilnīgi brīvprātīgs process. Tiks veicināta arī uzņēmēju konkurence un sniegto pakalpojumu kvalitātes uzlabošanās.Turklāt **valsts nodrošina atbalstu, veidojot vienoto iestāžu un pašvaldību tīmekļvietņu platformu**, kas tiek veidota atbilstoša piekļūstamības direktīvas prasībām, tādējādi veicinot mazākus finanšu līdzekļu ieguldījumus iestādēm savu tīmekļvietņu pielāgošanā piekļūstamības prasībām. **Noteikumu projekts samazina administratīvo slogu tīmekļvietņu un mobilo lietotņu lietotājiem**, īpaši personām ar invaliditāti un vecākiem cilvēkiem, jo veicina tīmekļvietņu un mobilo lietotņu pieejamību un piekļūstamību, tai skaitā, samazinot laiku informācijas un pakalpojumu saņemšanai.**Noteikumu projekts palielina atbildīgās iestādes izmaksas par piekļūstamības direktīvas prasību izpildi, kas radīsies no periodiska iestāžu tīmekļvietņu un mobilo lietotņu atbilstības piekļūstamības prasībām uzraudzības**. Vienlaikus nebūtisks administratīvo izmaksu pieaugums tiek prognozēts procedūras un rīcības nodrošināšanai iespējamu lietotāju ziņojumu vai sūdzību gadījumā. |
| 3. | Administratīvo izmaksu monetārs novērtējums | Administratīvās **izmaksas, kas attiecas uz uzraudzības un ziņošanas kārtību un procedūras reaģēšanai uz lietotāju ziņojumiem un sūdzībām, šobrīd nav precīzi aprēķināmas**, jo piekļūstamības direktīvā noteikts, ka Komisija līdz 2018. gada 23. decembrism izstrādās Komisijas metodikas projektu. Noteikumu projekts nosaka iestādēm veikt savu tīmekļvietņu atbilstību piekļūstamības prasībām izvērtējumu atbilstoši VARAM izstrādātajai metodikai, kas noteikta noteikumu projekta 22.punktā. Atbilstoši Komisijas metodikas projektam VARAM izstrādās metodiku iestādēm savu tīmekļvietņu piekļūstamības izvērtēšanai, iekļaujot Komisijas metodikas projektā iekļauto vienkāršās izvērtēšanas metodiku. Šo izvērtējumu iestādes varēs veikt ar saviem resursiem. Savukārt izvērtēšanas metodikā iekļaujamo padziļināto tīmekļvietņu atbilstības piekļūstamības prasībām izvērtēšanu nodrošinās VARAM atbilstoši Komisijas metodikas projektā noteiktajai kārtībai. Tā kā šobrīd ES līmeņa uzraudzības kārtība ir izstrādē, nav iespējams precīzi aprēķināt padziļinātās izvērtēšanas izmaksas, tādējādi to aprēķins nepieciešamības gadījumā tiks veikts pēc uzraudzības kārtības spēkā stāšanās un atbilstoši normatīvajos aktos noteiktajai kārtībai nepieciešamības gadījumā veikts atbilstošs finansējuma pieprasījums no valsts budžeta. Kontekstā ar piekļūstamības direktīvu Komisijas veikts pētījums par piekļūstamības prasību uzraudzības metodēm[[4]](#footnote-4) ES liecina, ka tīmekļvietnes atbilstības izvērtēšana atbilstoši WCAG 2.0 vadlīniju AA līmenim nepieciešamas vidēji astoņas cilvēkstundas (izmantojot pieejamos un plaši izmantoto automātiskos risinājumus un manuāli veicamās darbības atbilstoši pārbaudes lapām jeb kontrolsarakstiem), padziļinātas vērtēšanas gadījumā izmantojot īpaši izstrādātu padziļinātas vērtēšanas metodi WCAG-EM[[5]](#footnote-5) nepieciešamas vidēji 40-60 cilvēkstundas. Šajā pētījumā konstatēts, ka vienas tīmekļvietnes atbilstības piekļūstamības prasībām izvērtēšana izmaksā robežās no 1 *euro* – 200 *euro* izvērtēšanai (pētījumā iekļautās valstis – Beļģija, Dānija, Igaunija, Spānija, Francija, Nīderlande, Norvēģija, Portugāle, Polija, Zviedrija, Slovākija un Lielbritānija).Turklāt piekļūstamības direktīva paredz noteikt procedūru tīmekļvietņu lietotāju sūdzību izskatīšanai un reaģēšanai uz tām gadījumos, ja iestādes nav veikušas atbilstošas rīcības. Taču tā kā **nav iespējams izvērtēt šādu sūdzību apjomu gada laikā, bet, pieņemot, ka sūdzību skaits varētu būt neliels, lietotāju sūdzību izskatīšanas un reaģēšanas uz tām izmaksas var plānot kā nelielas**.  |
| 4. | Atbilstības izmaksu monetārs novērtējums | Noteikumu projekts palielina izmaksas tiešās pārvaldes iestādēm un atvasinātām publiskām personām, tām padotības institūcijām, kas sniedz pakalpojumus plašām sabiedrības grupām, kā arī tām padotības institūcijām, kurām jāpiemēro piekļūstamības direktīvas prasības savām tīmekļvietnēm un mobilajām lietotnēm, ja tas nerada pārlieku lielu, nesamērīgu organizatorisko un finansiālo slogu.**Izmaksas, kas veidojas no tīmekļvietņu un mobilo lietotņu piemērošanu atbilstībai piekļūstamības prasībām, katrai tīmekļvietnei ir atšķirīgas, atkarībā no tīmekļvietnes sarežģītības.** Vienkāršākām tīmekļvietnēm, kas satur informāciju teksta, audio, video vai citu vizuālu elementu veidā, neietverot ārējas saskarnes un neietverot integrētu informācijas sistēmu, šīs izmaksas būs zemākas, taču sarežģītām tīmekļvietnēm ar augstas sarežģītības struktūru un integrētām vairākām informācijas sistēmām, izmaksas būs augstākas. Iestādēs vēl nav izvērtējušas ieguldījumus savu tīmekļvietņu piemērošanai piekļūstamības prasībām, tādējādi šobrīd vēl nav pieejama precīza informācija par tīmekļvietņu skaitu, kas jāpārveido atbilstoši piekļūstamības prasībām, kā arī nav pilnīgas informācijas par tīmekļvietņu skaitu, kas jau ir daļēji vai pilnībā piemērotas piekļūstamības prasībām.Valsts kanceleja ir aprēķinājusi **tīmekļvietņu izstrādes izmaksas**, kas vienkāršākas tīmekļvietnes gadījumā līdz augstas sarežģītības tīmekļvietnes gadījumam variē robežās no 9000 līdz 70 000 *euro*. Savukārt Komisija piekļūstamības direktīvas sākotnējā ietekmes novērtējumā[[6]](#footnote-6) tīmekļvietņu izstrādes izmaksu aprēķins ir robežās no 5232 līdz 9737 *euro* (sarežģītas tīmekļvietnes: 300 lapas, 15 veidnes, 50 attēli). Veicot Latvijas tirgus izpēti tīmekļvietņu piemērošanai piekļūstamības prasībām, konstatēts, ka tīmekļvietņu piemērošanas piekļūstamības prasībām vienkāršāku tīmekļvietņu gadījumos un vidējas sarežģītības tīmekļvietņu gadījumos variē robežās no 1000 *euro* – 10 000 *euro* un pārsniedz šo robežu sarežģītu tīmekļvietņu ar vairākām informācijas sistēmām un daudz audiovizuāliem materiāliem gadījumā. Jāatceras, ka katra tīmekļvietne ir atšķirīga, un nepieciešamais finanšu apjoms katrā gadījumā būs atšķirīgs un var būt arī zemāks nekā iepriekš norādītajā intervālā. Papildus secinājums par piekļūstamības nodrošināšanas tīmekļvietnē pakalpojumu tirgū – tīmekļvietņu izstrādes atbilstoši piekļūstamības standartam piedāvājums šobrīd ir šaurs. Savukārt Komisijas piekļūstamības direktīvas sākotnējā ietekmes novērtējumā iekļautie **aprēķini par tīmekļvietņu piemērošanu piekļūstamības prasībām** vienkāršāku tīmekļvietņu gadījumā (100 lapas, septiņas veidnes, 50 attēli) ir 713 *euro*, un 1071 *euro* sarežģītas tīmekļvietnes gadījumā.Kaut nav pieejama precīza informācija par izmaksām tīmekļvietnes un mobilās lietotnes piemērošanai piekļūstamības prasībām, **Komisija sākotnējā piekļūstamības direktīvas ietekmes izvērtējumā ir konstatējusi, ka tīmekļvietnes piemērošana piekļūstamības prasībām izmaksas ir zemākas, nekā jaunas tīmekļvietnes izstrādes izmaksas**. |
| 5. | Cita informācija | Noteikumu projekts nosaka iestādēm pienākumu veikt izvērtējumu savu tīmekļvietņu atbilstībai piekļūstamības prasībām atbilstoši VARAM izstrādātajai metodikai, kas noteikta noteikumu projekta 22. punktā. Atbilstoši Komisijas metodikas projektam VARAM izstrādās metodiku iestādēm savu tīmekļvietņu piekļūstamības izvērtēšanai, iekļaujot vienkāršās izvērtēšanas metodiku, kas noteikta Komisijas metodikas projektā. Šo izvērtējumu iestādes varēs veikt tām piešķirto resursu robežās. Savukārt izvērtēšanas metodikā iekļaujamo padziļināto tīmekļvietņu atbilstības piekļūstamības prasībām izvērtēšanu nodrošinās VARAM atbilstoši Komisijas metodikas projektā noteiktajam. Tā kā šobrīd ES līmeņa uzraudzības kārtība ir izstrādē, nav iespējams precīzi aprēķināt padziļinātās izvērtēšanas izmaksas, tādējādi to aprēķins nepieciešamības gadījumā tiks veikts pēc uzraudzības kārtības spēkā stāšanās un atbilstoši normatīvajos aktos noteiktajai kārtībai nepieciešamības gadījumā veikts atbilstošs finansējuma pieprasījums no valsts budžeta. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2018. gads | Turpmākie trīs gadi (*euro*) |
| 2019. gads | 2020. gads | 2021. gads |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2019.gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | izmaiņas, salīdzinot ar vidēja termiņa budžeta ietvaru 2020. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 12 918 | 0 | 12 918 | 12 918 |
| 2.1. valsts pamatbudžets | 0 | 0 | 0 | 12 918 | 0 | 12 918 | 12 918 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | -12 918 | 0 | -12 918 | -12 918 |
| 3.1. valsts pamatbudžets | 0 | 0 | 0 | -12 918 | 0 | -12 918 | -12 918 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X |  | X |  | X | 0 | 0 |
| 5. Precizēta finansiālā ietekme | X |  | X | -12 918 | X | -12 918 | -12 918 |
| 5.1. valsts pamatbudžets | 0 | -12 918 | -12 918 | -12 918 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Lai nodrošinātu piekļūstamības direktīvas koordinētu ieviešanu un uzraudzību, nodrošinot augstākas kvalifikācijas ekspertus, **nepieciešams VARAM vecākā eksperta divu amata vietu atalgojumu** līdz Ministru kabineta 2013. gada 29. janvāra noteikumos Nr. 66 “Noteikumi par valsts un pašvaldību institūciju amatpersonu un darbinieku darba samaksu un tās noteikšanas kārtību” noteiktajam maksimālam noteiktajam mēnešalgas apjomam (amatu saime un līmenis 36, III, 12 mēnešalgu grupa, (šobrīd faktiskais atalgojums 1300 *euro*, maksimālais iespējamais 1647 *euro)*), tādējādi no valsts budžeta 2019. gadā un turpmākajos gados nepieciešams finansējums **12 918 *euro* apjomā**, t.sk:* mēnešalgas palielinājums 8328 *euro* = 347 *euro*/ mēn.\* 2 cilv.\* 12 mēn.,
* piemaksas 10 % no algas 832,80 *euro* = 34,70 *euro*/mēn.\*2 cilv.\*12 mēn.;
* prēmijas, naudas balvas 10 % no algas 832,80 *euro* = 34,70 *euro*/mēn. \*2 cilv.\*12 mēn.;
* sociālās garantijas 5 % no algas 416,40 *euro* = 17,35 *euro*/mēn.\* 2 cilv.\* 12 mēn.;
* darba devēja valsts sociālās apdrošināšanas iemaksas 2507,77 *euro* = 24,09 % \*(8328+832,80+832,80+416,40).

VARAM ir veikusi pieejamo resursu izvērtējamu un konstatēja, ka nav iespējams pārdalīt finansējumu no citiem mērķiem, jo VARAM resora finansējums VARAM noteikto funkciju veikšanai ir nepietiekošs. Divu amata vietu atalgojuma paaugstināšana līdz maksimālajam Ministru kabineta 2013. gada 29. janvāra noteikumos Nr. 66 “Noteikumi par valsts un pašvaldību institūciju amatpersonu un darbinieku darba samaksu un tās noteikšanas kārtību” noteiktajam mēnešalgu apjomam **nodrošinās augstas kvalifikācijas ekspertu piesaisti jaunu funkciju veikšanai, mazinot darbinieku rotācijas risku.** Šāds atalgojums nav pietiekoši konkurētspējīgs ar privātā sektora atalgojuma līmeni, taču ir konkurētspējīgs ar valsts pārvaldes līdzīgu amata vietu darbinieku atalgojumu. Esošo resursu ietvaros pastāv risks, ka, ņemot vērā papildus pienākumu uzlikšanu jau esošajiem darbinieku pienākumiem, var paaugstināties darbinieku rotācijas risks. Pienākumi, kas saistīsies ar piekļūstamības prasību uzraudzību, prasa specifiskas zināšanas, kuras tiks uzkrātas pienākumu veikšanas laikā. Paaugstinot atalgojumu un padarot to konkurētspējīgāku valsts pārvaldes griezumā, tiks samazināts darbinieku rotācijas risks un nodrošināta efektīvāka uzraudzības funkcijas veikšana.VARAM veiks **šādas funkcijas**: noteikumu projekta prasību ieviešanai nepieciešamo vadlīniju un metodiku izstrāde, iestāžu informēšana un konsultēšana, dalība ieviešanas aktu izstrādā piekļūstamības direktīvas kontekstā, izlases veida padziļinātas iestāžu tīmekļvietņu izvērtēšanas organizēšana, pārskatu par piekļūstamības direktīvas ieviešanu iesniegšana Komisijai, konsultatīvas institūcijas jeb ombuda organizēšana un darba koordinēšana, u.c. VARAM ir veikusi izvērtējumu par nepieciešamā finansējuma rašanas iespējām. Ievērojot to, ka VARAM funkciju un pienākumu apmērs nav pilnībā izvērtējams gadu griezumā, attiecīgi ar to nepieciešamais finansējuma apjoms gadu griezumā arī nav precīzi aprēķināms, līdz ar to nepieciešamais finansējums ir norādīts vienādā apjomā visos gados. **Iestāžu izmaksas** tīmekļvietņu piemērošanai atbilstoši piekļūstamības prasībām un tīmekļvietņu atbilstības piekļūstamības standartam izvērtējumus **plānots nodrošināt iestāžu esošo finanšu un administratīvo resursu ietvaros**. Komisija sākotnējā piekļūstamības direktīvas ietekmes izvērtējumā ir aplēsusi, ka izmaksas vienas tīmekļvietnes piemērošanai piekļūstamības prasībām ir:* 713 *euro* vienkāršāku tīmekļvietņu gadījumā (100 lapas, septiņas veidnes, 50 attēli);
* 1071 *euro* sarežģītas tīmekļvietnes gadījumā (sarežģītas tīmekļvietnes: 300 lapas, 15 veidnes, 50 attēli).

Mobilo lietotņu piemērošanas piekļūstamības prasībām izmaksas šobrīd nav aprēķināmas, jo detalizētus piekļūstamības kritērijus mobilo lietotņu atbilstībai piekļūstamības prasībām Komisijas iestrādās ieviešanas aktā līdz 2018. gada 23. decembrim.  |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projekts šo jomu neskar. |
| 8. Cita informācija | Jautājums par VARAM kā uzraudzības iestādei nepieciešamo papildu finansējumu ir skatāms likumprojekta “Par valsts budžetu 2019. gadam” un likumprojekta “Par vidēja termiņa budžeta ietvaru 2019., 2020. un 2021. gadam” sagatavošanas un izskatīšanas procesā Ministru kabinetā kopā ar visu ministriju un citu centrālo valsts iestāžu prioritāro pasākumu pieteikumiem, ievērojot valsts budžeta finansiālās iespējas. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Eiropas Parlamenta un Padomes 2016. gada 26. oktobra Direktīva Nr. 2016/2102/ES par publiskā sektora struktūru tīmekļvietņu un mobilo lietotņu piekļūstamību (publicēta “Eiropas Savienības Oficiālajā Vēstnesī” L 327/1, 2016. gada 2. decembrī). |
| 2. | Citas starptautiskās saistības | ANO Konvencija par personu ar invaliditāti tiesībām, ratificēta ar Ministru kabineta 2013. gada 22. novembra rīkojumu Nr.564 “Par Apvienoto Nāciju Organizācijas Konvencijas par personu ar invaliditāti tiesībām īstenošanas pamatnostādnēm 2014.–2020. gadam”. |
| 3. | Cita informācija | Nav. |

|  |
| --- |
| **1. tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Aizpilda, ja ar projektu tiek pārņemts vai ieviests vairāk nekā viens ES tiesību akts, – jānorāda tā pati informācija, kas prasīta instrukcijas 55.1. apakšpunktā un jau tikusi norādīta arī V sadaļas 1. punktā |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| **Eiropas Parlamenta un Padomes 2016. gada 26. oktobra (ES) Direktīva Nr. 2016/2102 par publiskā sektora struktūru tīmekļvietņu un mobilo lietotņu piekļūstamību****(publicēta “Eiropas Savienības Oficiālajā Vēstnesī” L 327/1, 2016. gada 2. decembrī)** |
| 4. pants | Ministru kabineta noteikumu projekta 1. punkts | Pārņemts pilnībā | Stingrākas prasības neparedz |
| 3. panta 1. punkts | Ministru kabineta noteikumu projekta 2. punkts | Pārņemts pilnībā | Stingrākas prasības neparedz |
| 5. pants | Ministru kabineta noteikumu projekta 2. punkts | Pārņemts pilnībā | Stingrākas prasības neparedz |
| 6. panta 3. punkta 1. teikums | Ministru kabineta noteikumu projekta 20. punkts | Pārņemts pilnībā | Stingrākas prasības neparedz |
| 1. panta 4. punkta “d” apakšpunkts | Ministru kabineta noteikumu projekta 22.1.2. apakšpunkts | Pārņemts pilnībā | Stingrākas prasības neparedz |
| 1. panta 4. punkta “f” apakšpunkts | Ministru kabineta noteikumu projekta 22.1.3. apakšpunkts | Pārņemts pilnībā | Stingrākas prasības neparedz |
| 1. panta 3. punkta “a” apakšpunkts | Ministru kabineta noteikumu projekta 22.2.1. apakšpunkts | Pārņemts pilnībā | Stingrākas prasības neparedz |
| 1. panta 3. punkta “b” apakšpunkts | Ministru kabineta noteikumu projekta 22.2.2. apakšpunkts | Pārņemts pilnībā | Stingrākas prasības neparedz |
| 12. panta 3. punkta “a” apakšpunkts | Ministru kabineta noteikumu projekta 48.4. apakšpunkts | Pārņemts pilnībā | Stingrākas prasības neparedz |
| 12. panta 3. punkta “b” apakšpunkts | Ministru kabineta noteikumu projekta 48.5. apakšpunkts | Pārņemts pilnībā | Stingrākas prasības neparedz |
| 12. panta 3. punkta “c” apakšpunkts | Ministru kabineta noteikumu projekta 48.7. apakšpunkts | Pārņemts pilnībā | Stingrākas prasības neparedz |
| 1. panta 4. punkta “a” apakšpunkts | Ministru kabineta noteikumu projekta 48.1. apakšpunkts | Pārņemts pilnībā | Stingrākas prasības neparedz |
| 1. panta 4. punkta “b” apakšpunkts | Ministru kabineta noteikumu projekta 48.6. apakšpunkts | Pārņemts pilnībā | Stingrākas prasības neparedz |
| 1. panta 4. punkta “g” apakšpunkts | Ministru kabineta noteikumu projekta 48.2. apakšpunkts | Pārņemts pilnībā | Stingrākas prasības neparedz |
| 1. panta 4. punkta “h” apakšpunkts | Ministru kabineta noteikumu projekta 48.3. apakšpunkts | Pārņemts pilnībā | Stingrākas prasības neparedz |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?Kādēļ? | Noteikumu projekta 2., 24.un 25. punktā ir noteikta iespēja nodrošināt piekļūstamības prasības tiktāl, cik iespējams, izvērtējot iespējamo administratīvo slogu un gadījumā, ja tas ir pārmērīgs, nodrošināt alternatīvas iespējas tīmekļvietņu satura piekļūstamībai. Lūdzu skatīt anotācijas I sadaļas 2.5., 2.24., 2.25, un 2.26. apakšpunktu. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Latvijai līdz 2021. gada 23. decembrim jāiesniedz Komisijai ziņojums par uzraudzības rezultātiem, iekļaujot mērījumu datus. Pēc tam šāds ziņojums jāiesniedz vienu reizi trijos gados. |
| Cita informācija | Nav. |
| **2. tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu VARAM tīmekļvietnē [www.varam.gov.lv](http://www.varam.gov.lv).  |
| 2. | Sabiedrības līdzdalība projekta izstrādē | Noteikumu projekts un tā sākotnējās ietekmes novērtējuma ziņojums (anotācija) 2018. gada 7. februārī ievietota VARAM tīmekļvietnē [www.varam.gov.lv](http://www.varam.gov.lv) sadaļā “Sabiedrības līdzdalība”, aicinot sabiedrību izteikt savu viedokli, iesniedzot priekšlikumus rakstveidā līdz 2018. gada 21. februārim.Noteikumu projekta izstrādes gaitā 2017. gada 1. un 7. novembrī tika īstenoti semināri, kuros piedalījās iestāžu pārstāvji un LIKTA un LATA pārstāvji. Semināros tika diskutēts par tīmekļvietņu lietotāju vajadzībām un iestāžu vērtējums par informācijas ievietošanu internetā. Plašāks skaidrojums ietverts anotācijas I sadaļas 2.10. apakšpunktā.  |
| 3. | Sabiedrības līdzdalības rezultāti | Pēc noteikumu projekta un tā sākotnējās ietekmes novērtējuma ziņojuma (anotācijas) ievietošanas VARAM tīmekļvietnē sabiedrības komentāri vai priekšlikumi nav saņemti. |
| 4. | Cita informācija | Nav.  |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tiešās pārvaldes iestādes un atvasinātās publiskās personas, un tiešās pārvaldes iestāžu un atvasināto publisko personu padotībā esošās institūcijas, biedrības un nodibinājumi, kas īsteno valsts pārvaldes funkcijas un uzdevumus, kā arī tādas privāto tiesību juridiskās personas, kas atbilst visiem šādiem kritērijiem:* ir nodibināta vai darbojas, lai apmierinātu sabiedrības vajadzības, kurām nav komerciāla vai rūpnieciska rakstura;
* atrodas publiskas personas vai tās institūcijas padotībā vai izšķirošā ietekmē vai šiem kritērijiem atbilstošas privāto tiesību juridiskās personas izšķirošā ietekmē (šī ietekme izpaužas kā balsstiesību vairākums pārraudzības institūcijas vai izpildinstitūcijas locekļu ievēlēšanā vai vadības iecelšanā), vai arī šīs privāto tiesību juridiskās personas darbību vairāk par 50 procentiem finansē publiska persona, tās institūcija vai cita šiem kritērijiem atbilstoša privāto tiesību juridiskā persona.
 |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts ietekmē VARAM, ieviešot papildus funkcijas par piekļūstamības direktīvas ieviešanas uzraudzības koordinēšanu. VARAM koordinēs konsultatīvas institūcijas (komisijas vai padomes) izveidi lietotāju iesniegumu vai sūdzību izskatīšanai par piekļūstamības prasību nenodrošināšanas gadījumiem. Šobrīd institūciju loks, kas iesaistīsies konsultatīvajā institūcijā, nav definējams.Jaunas institūcijas nav jāveido. Esošās institūcijas nav jāreorganizē. |
| 3. | Cita informācija | Nav. |

Vides aizsardzības un reģionālās

attīstības ministrs Kaspars Gerhards

Krišlauka 67026944

margarita.krislauka@varam.gov.lv

1. Integrēts Publisko pakalpojumu sniegšanas un gala lietotāju vajadzību monitorings. Latvijas iedzīvotāju reprezentatīvas aptaujas nodevums. 2017. [↑](#footnote-ref-1)
2. Avots: Latvijas Zinātņu akadēmijas Terminoloģijas komisijas Informācijas tehnoloģijas, telekomunikācijas un elektronikas terminoloģijas apakškomisija; Tilde, 2009. [↑](#footnote-ref-2)
3. Pašvaldību tīmekļvietņu atbilstība WCAG standarta AA līmenim tika vērtēta, izmantojot to pašu automātisko rīku, kas izmantots pētījumā, vērtējot tiešās pārvaldes iestādes - <http://checkers.eiii.eu/en/pagecheck2.0/> [↑](#footnote-ref-3)
4. *“Monitoring methodologies for web accessibility in the European Union. 2016. European Comission”* [↑](#footnote-ref-4)
5. *Website Accessibility Conformance Evaluation Methodology (WCAG-EM) 1.0,* [*https://www.w3.org/TR/WCAG-EM/*](https://www.w3.org/TR/WCAG-EM/) [↑](#footnote-ref-5)
6. Komisijas darba dokuments, ietekmes novērtējums (*IMPACT ASSESSMENT, Accompanying the document Proposal for a Directive of the European Parliament and of the Council on the accessibility of public sector bodies' websites)*[*https://eurlex.europa.eu/LexUriServ/LexUriServ.do?uri=SWD%3A2012%3A0401%3AFIN%3AEN%3APDF*](https://eurlex.europa.eu/LexUriServ/LexUriServ.do?uri=SWD%3A2012%3A0401%3AFIN%3AEN%3APDF) [↑](#footnote-ref-6)